TURKI BERDEPAN SEKATAN US

WASHINGTON : Jabatan Perbendaharaan Amerika Syarikat (AS) pada Isnin mengumumkan sekatan ke atas dua kementerian dan tiga pegawai kanan kerajaan Turki susulan operasi antikeganasan negara itu di timur laut Syria, lapor agensi berita Anadolu memetik kenyataan jabatan tersebut.Washington mengenakan sekatan ke atas Kementerian Pertahanan Nasional; Kementerian Tenaga dan Sumber Asli; Menteri Pertahanan Nasional Hulusi Akar, Menteri Tenaga dan Sumber Asli Fatih Donmez serta Menteri Dalam Negeri Suleyman Soylu. “Kami bersedia mengenakan sekatan tambahan ke atas para pegawai kerajaan dan entiti Turki, seperti yang diperlukan,” menurut jabatan itu. Menurut undang-undang AS, mereka yang dinamakan dalam senarai itu berdepan sekatan dari segi harta benda (jika ada) dan dihalang daripada mengadakan hubungan perdagangan dengan AS.Turki telah melancarkan Operasi Peace Spring pada 9 Okt untuk menghapuskan pengganas dari utara Syria dalam usaha menjaga keselamatan di sempadan Turki, membantu kepulangan selamat pelarian Syria dan memastikan integriti wilayah Syria.Ankara berhasrat membersihkan kawasan di utara Syria yang terletak di timur Euphrates daripada cengkaman keganasan Parti Pekerja Kurdistan (PKK) dan sekutunya, Unit Perlindungan Rakyat (YPG)/Parti Kesatuan Demokratik (PYG).Dalam kempen keganasannya selama lebih 30 tahun terhadap Turki, PKK yang disenaraikan sebagai sebuah pertubuhan pengganas oleh Turki, AS dan Kesatuan Eropah, telah bertanggungjawab atas kematian 40,000 orang termasuk wanita, kanak-kanak dan bayi.Pengumuman itu dibuat sejurus selepas Presiden Donald Trump berkata pentadbirannya “tidak lama lagi” akan mengeluarkan satu perintah eksekutif yang membenarkan kemungkinan dikenakan sekatan ke atas Turki, termasuk ke atas bekas dan pegawai semasa kerajaan negara itu.Dalam satu kenyataan yang disiarkan di Twitter, beliau berkata tarif keluli sekali lagi akan dinaikkan sebanyak 50 peratus dan rundingan bagi perjanjian perdagangan bernilai US$100 bilion akan dihentikan “serta-merta” oleh Jabatan Perdagangan AS. Dalam satu taklimat akhbar dengan Setiausaha Perbendaharaan Steve Mnuchin, Naib Presiden Mike Pence berkata Trump telah meminta Turki menghentikan operasinya dan menguatkuasakan gencatan senjata serta-merta selain memulakan rundingan dengan PYD/YPG.Pemimpin Turki telah berulang kali menegaskan bahawa operasi itu tidak menyasarkan puak Kurdish, bercanggah dengan retorik dalam kalangan anti-Turki yang mendakwa tentera Turki kini menjejaskan orang awam dan perjuangan menentang saki-baki kumpulan pengganas Daesh.Pada Sabtu, Presiden Recep Tayyip Erdogan berkata Turki akan memikul tanggungjawab bagi anggota Daesh yang berada di pusat-pusat tahanan di utara Syria. — BERNAMA

WASHINGTON : Jabatan Perbendaharaan Amerika Syarikat (AS) telah mengumumkan sekatan ke atas dua kementerian dan tiga pegawai kanan Turki susulan operasi antikeganasan negara itu di timur laut Syria.

Memetik laporan daripada Anadolu, sekatan telah dibuat ke atas Kementerian Pertahanan Nasional, Kementerian Tenaga dan Sumber Asli; Menteri Pertahanan Nasional Hulusi Akar, Menteri Tenaga dan Sumber Asli Fatih Donmez serta Menteri Dalam Negeri Suleyman Soylu.

“Kami bersedia mengenakan sekatan tambahan ke atas para pegawai kerajaan dan entiti Turki, seperti yang diperlukan,” menurut jabatan itu. Menurut undang-undang AS, mereka yang tersenarai dalam senarai itu akan berdepan dengan sekatan dalam bentuk harta benda (jika memiliki) dan dihalang untuk mengadakan hubungan perdagangan dengan AS.

Operasi Peace Spring yang dilancarkan Turki pada 9 Okt bagi menghapuskan pengganas dari utara Syria telah membantu pelarian Syria pulang dengan selamat dan memastikan integriti wilayah Syria.Ankara berhasrat membersihkan kawasan di utara Syria yang terletak di timur Euphrates daripada cengkaman keganasan Parti Pekerja Kurdistan (PKK) dan sekutunya, Unit Perlindungan Rakyat (YPG)/Parti Kesatuan Demokratik (PYG).

Pengumuman itu dibuat oleh Presiden Donald Trump yang berkata pentadbirannya “tak lama lagi” akan mengeluarkan satu perintah ekslusif dimana kemungkinan dikenakan sekatan ke atas Turki, termasuk ke atas bekas dan pegawai semasa kerajaan negara itu.

Dalam satu kenyataan yang disiarkan di Twitter, beliau berkata tarif keluli sekali lagi akan dinaikkan sebanyak 50 peratus dan rundingan bagi perjanjian perdagangan bernilai US$100 bilion akan dihentikan “serta-merta” menurut Jabatan Perdagangan AS.

Menurut Presiden Mike Pence, Trump telah meminta Turki menghentikan operasinya dan menguatkuasakan gencatan senjata dengan serta-merta selain memulaka rundingan dengan PYD/YPG dalam satu taklimat akhbar yang telah diadakan.

Pemimpin Turki telah berulang kali menegaskan bahawa operasi itu tidak menyasarkan puak Kurdish, kerana ianya bercanggah dengan retorik dalam kalangan anti-Turki yang mendakwa tentera Turki kini menjejaskan orang awam dan perjuangan menentang saki-baki kumpulan pengganas Daesh.Pada Sabtu, Presiden Recep Tayyip Erdogan berkata Turki akan memikul tanggungjawab bagi anggota Daesh yang berada di pusat-pusat tahanan di utara Syria. — AGENSI


HAMAS-ISRAEL SETUJU GENCATAN SENJATA

GAZA: Hamas dan Israel setuju melaksanakan gencatan senjata bagi tujuan menghentikan siri serangan yang berlaku sejak 11 hari lalu.

Gencatan senjata itu diusulkan Mesir dan dipersetujui kedua-dua pihak tanpa syarat.

Hamas turut mengesahkan perkara itu, menerusi satu kenyataannya.

Gencatan senjata ini berkuatkuasa jam 2 pagi (Jumaat) bersamaan 7 pagi waktu Malaysia.

Semalam, Berita Alhijrah melaporkan, Hamas optimis gencatan senjata akan dilaksanakan dalam tempoh sehari dua lagi.

Presiden Amerika Syarikat, Joe Biden dilapor meminta Perdana Menteri negara haram Israel, Benjamin Netanyahu untuk mengangkat senjata bersama Hamas, namun pemimpin Yahudi itu dikatakan enggan bersetuju selagi matlamat Israel belum tercapai.

Sementara itu, rakyat Malaysia di Gaza, Nadir Al Nuri Kamaruzaman menerusi platform Telegramnya berkata kegembiraan menyelubungi Gaza sejak pengumuman gencatan senjata dibuat.

“Laungan takbir dan jeritan keseronokan bergema di Gaza ketika ini menandakan kemenangan yang dijanjikan dan ditunggu-tunggu telah tiba.”

Menurut Nadir lagi, pemimpin Hamas, Usamah Hamdan berkata, jaminan oleh pihak tengah telah diberikan bahawa serangan ke atas Gaza akan dihentikan.

Perkara itu dimaklumkannya kepada saluran televisyen Al-Mayadeen.

“Kami juga telah diberi jaminan bahawa penjajah akan mengangkat tangan dari Masjid Al-Aqsa dan Syeikh Al-Jarrah.”

Korban di Gaza akibat serangan Zionis mencecah 232 orang manakala bilangan mangsa cedera berjumlah kira-kira 1,900 orang.

Kanak-kanak dan wanita antara yang syahid dalam siri serangan itu. -Alhijrah Online / Ardi Herman Mohd Mardzi


BEKALAN BERAS DI SARAWAK TIDAK TERJEJAS

KUCHING: Bekalan beras di Sarawak tidak terjejas dan masih boleh menampung keperluan pengguna di negeri ini, dengan Padiberas Nasional Bhd (Bernas) dijangka membuat kemasukan beras import 13,000 hingga 15,000 tan metrik ke Sarawak setiap bulan.

Pengarah Kawalselia Padi dan Beras Sarawak Nor Anizan Radzali berkata selain itu bekalan beras tempatan seperti beras bario, adan dan keladi yang menyumbang kepada 10 peratus sumber beras di Sarawak, tidak terjejas.

“Bekalan beras di Sarawak adalah mencukupi, terdapat  37,000 tan metrik bekalan stok penimbal negara yang sedia ada disimpan untuk kecemasan,” katanya kepada Bernama hari ini.

Beliau berkata pihaknya dan Kementerian Dalam Negeri dan Kos Sara Hidup Sarawak pula sering menjalankan pemeriksaan bagi memastikan bekalan sentiasa mencukupi di pasaran. — AlHijrah Online


SUAMI DIDAKWA UGUT BUNUH DAN SIMBAH ASID TERHADAP ISTERI

KULIM: Seorang lelaki didakwa di Mahkamah Sesyen Kulim hari ini atas dua pertuduhan kerana mengugut bunuh dan mencederakan isterinya berusia 40 tahun dengan menggunakan asid pada 28 September lalu.

Tertuduh Mohd Azhar Samsuddin, 42, bagaimanapun membuat pengakuan tidak bersalah sejurus kertas pertuduhan terhadapnya dibacakan oleh jurubahasa di hadapan Majistret Che Rohana Ismail.

Mengikut pertuduhan pertama, tertuduh didakwa mengugut hendak menyebabkan kematian terhadap mangsa dengan cuba menyimbah asid di hadapan Masjid Sungai Kob, Kulim kira-kira jam 7.45 pagi 28 September.

Bagi pertuduhan kedua, tertuduh melakukan khianat terhadap mangsa dengan memusnahkan harta milik mangsa pada tarikh dan waktu di tempat yang sama.

Bagi kedua-dua kesalahan tersebut, tertuduh yang bekerja sebagai pemandu lori itu didakwa mengikut Seksyen 506 Kanun Keseksaan dan Seksyen 426 Kanun Keseksaan yang memperuntukkan hukuman penjara sehingga tujuh tahun atau denda atau kedua-duanya sekali.

Mahkamah tidak membenarkan tertuduh diikat jamin atas faktor keselamatan terhadap mangsa.

Tertuduh yang diwakili peguam dari Yayasan Bantuan Guaman Kebangsaan Kamal Pasha, mengaku tidak bersalah atas semua pertuduhan terhadapnya.

Mahkamah menetapkan 11 November depan untuk sebutan semula kes. — AlHijrah Online


Beri keadilan kepada bakal jemaah haji

SHAH ALAM – Peraturan baharu menetapkan pendeposit Lembaga Tabung  Haji (TH) tidak daftar untuk menunaikan haji kali kedua disifatkan sebagai adil kepada bakal jemaah haji yang lain.

Mufti Perak, Tan Sri Harussani Zakaria berkata, pendeposit yang belum
 pernah menunaikan ibadah haji masih terikat dengan kewajipan mereka
untuk menunaikan rukun Islam kelima itu.

“Berbanding dengan  mereka yang sudah menunaikan haji, tidak lagi wajib bagi mereka untuk berbuat demikian. Justeru perlu beri peluang kepada yang belum pernah pergi haji, kerana setiap Muslim wajib melakukan ibadah untuk sekali dalam hidup mereka,” katanya kepada Sinar Harian.

Memetik temu bual eksklusif Berita Harian bersama Pengarah Urusan
Kumpulan dan Ketua Pegawai Eksekutif TH, Datuk Seri Zukri Samat, TH
menetapkan pendeposit yang sudah menunaikan haji, tidak lagi dibenar
mendaftar semula dengan institusi pengurusan dana haji itu untuk
mengerjakan ibadat berkenaan buat kali kedua.

Berdasarkan amalan
yang dilakukan sebelum ini, pendeposit yang sudah menunaikan haji, boleh
 mendaftar semula selepas lima tahun untuk senarai menunggu.

Sementara itu, Mufti Kelantan, Datuk Mohamad Shukri Mohamad menyifatkan peraturan  itu memberi keadilan kepada pendeposit lain yang sedang menunggu  giliran untuk menunaikan haji buat kali pertama.

“Memang bagus  kerana memberi peluang lebih ramai pendeposit boleh pergi menunaikan  haji pertama mereka. Namun perkara itu masih perlu diteliti pihak  pengurusan TH secara menyeluruh bagi mengelak TH mengalami kerugian,” katanya.

Jelasnya, TH telah menyediakan dua kaedah bagi membolehkan umat Islam
 di negara ini untuk menunaikan haji iaitu menerusi TH Muasasah dan TH
Travel khusus untuk jemaah yang berkemampuan dari segi kewangan.

“TH Muasasah ini untuk yang tunaikan haji kali pertama dan jemaah diberi  subsidi berdasarkan sistem giliran yang diguna pakai sehingga hari ini,  manakala TH Travel pula memberi peluang pendeposit yang mampu untuk  tunai haji kali kedua atau seterusnya.

“Jadi yang orang pergi dua  tiga kali (haji), mereka guna kuota yang diberikan di bawah TH Travel. Dengan bayaran mahal antara RM50,000 sehingga RM100,000, maka yang  berkemampuan boleh memilih TH Travel.

“TH Travel yang membawa keuntungan kepada TH, kerana yang muasasah, kos haji bagi seorang yang  perlu dibayar RM10,000, subsidi ditanggung TH ialah RM12,000, jumlah keseluruhan kos haji RM22,000 seorang. Maka jumlah subsidi lebih besar daripada pendeposit bayar untuk pergi haji,” katanya.

Sehubungan  itu, katanya TH perlu mengambil kira jemaah yang mempunyai kemampuan  bagi tujuan tersebut sekali gus dapat membantu institusi itu  meningkatkan pendapatan. – SINAR HARIAN


TIGA MASJID UTAMA LAKSANA DOA QUNUT NAZILAH DEMI KEAMANAN PALESTIN – JAKIM

PUTRAJAYA: Tiga masjid utama iaitu Masjid Negara di Kuala Lumpur, Masjid Putra dan Masjid Tuanku Mizan Zainal Abidin di sini akan melaksanakan bacaan doa Qunut Nazilah semasa solat sunat witir setiap malam bermula malam ini.

Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff dalam satu kenyataan hari ini memaklumkan ia merupakan inisiatif jabatan itu khusus untuk keselamatan dan keamanan di bumi Palestin.

“Umum mengetahui konflik di Palestin telah berlangsung sejak sekian lama. Terkini Masjidil Aqsa diceroboh dalam keadaan umat Islam sedang memberi tumpuan beribadah di bulan Ramadan yang mulia ini,” katanya.

Beliau berkata JAKIM turut memohon kerjasama Majlis Agama Islam Negeri (MAIN) dan Jabatan Agama Islam Negeri (JAIN) seluruh Malaysia untuk bersama-sama mengadakan bacaan doa Qunut Nazilah di semua masjid dan surau di bawah seliaan masing-masing.

Lebih 100 rakyat Palestin dilaporkan cedera dalam pertempuran antara tentera Israel dan rakyat Palestin apabila tentera Zionis menyerbu perkarangan masjid di Baitulmaqdis selepas solat Subuh pada Jumaat (15 April).–AlHijrah Online


PEKERJA ASING DIWAJIBKAN JALANI SARINGAN – ISMAIL SABRI

PUTRAJAYA: Kerajaan mewajibkan pekerja warga asing di semua sektor termasuk pembinaan, perkilangan dan komersial menjalani saringan kesihatan COVID-19 (ujian calitan) bagi membendung penularan wabak itu.

Menteri Kanan (Kluster Keselamatan) Datuk Seri Ismail Sabri Yaakob berkata kos bagi saringan kesihatan tersebut perlu ditanggung oleh majikan.

“Kementerian Kesihatan bercadang memulakan ujian calitan ini di Wilayah Persekutuan dan Selangor,” katanya dalam sidang media harian di sini, hari ini.

Tegasnya, kerajaan juga akan bertindak menutup premis yang dikesan terdapat kes positif COVID-19 dalam kalangan pekerja dengan serta-merta.

Jelasnya, Kementerian Kerja Raya telah menutup sebuah tapak pembinaan di Ampang selepas didapati menyumbang kepada peningkatan kes COVID-19 selama dua hari berturut-turut.

Sementara itu, Ismail Sabri memaklumkan Perintah Kawalan Pergerakan Diperketatkan (PKPD) di Pusat Bandar Utara, Kuala Lumpur bagi Parcel A dan B yang meliputi Jalan 6/3A dan 9/3A, serta Pasar Borong Kuala Lumpur akan tamat hari ini .

Beliau berkata PKPD di Parcel C, D, E1, E2, E3 dan F Pusat Bandar Utara dilanjutkan sehingga 12 Mei ini atas nasihat Kementerian Kesihatan.

Dalam pada itu,  beliau berkata PKPD di  Maahad Tahfiz An-Nabawiyyah dan sebuah rumah di Batu 23, Kampung Sungai Lui, Hulu Langat telah tamat semalam.

“PKPD di Menara City One, Malayan Mansion, Selangor Mansion dan kawasan sekitar Jalan Masjid India turut ditamatkan semalam,” katanya. — BERNAMA


DUA MAUT SAGA DAN MYVI BERTEMBUNG

SLIM RIVER: Dua individu maut dalam nahas membabitkan dua kenderaan di Jalan Persekutuan Ipoh-Kuala Lumpur berhampiran simpang masuk ke Kampung Klah Baru, hari ini.

Kemalangan yang berlaku kira-kira pukul 11 pagi itu membabitkan sebuah kereta Proton Saga dan Perodua Myvi.

Mangsa, Mohamed Tahir Junus, 64, dan Nor Aini Mohd Sam, 56 tahun yang berasal dari Rumah Awam, Jalan Ketoyong, Tanjung Malim maut di tempat kejadian.

Sementara itu, pemandu kereta Perodua Myvi parah dan dihantar ke Hospital Slim River untuk rawatan lanjut.

Jurucakap Jabatan Bomba dan Penyelamat Malaysia (JBPM) Perak berkata, sepasukan anggota dari Balai Bomba dan Penyelamat Bidor bergegas ke lokasi kejadian selepas menerima panggilan pukul 11.04 pagi.

“Operasi mengeluarkan mangsa turut dibantu pasukan dari Balai Bomba dan Penyelamat Slim River dan tamat pada jam 1.45 petang.

” Pihak bomba menggunakan peralatan kecemasan untuk mengeluarkan mangsa yang tersepit, ” katanya dalam kenyataan, hari ini. — AlHijrah Online / Hamimah Hamid.


KPDNHEP SIASAT ISU NASI AYAM TIADA SIJIL HALAL

KUALA LUMPUR: Kementerian Perdagangan Dalam Negeri dan Hal Ehwal Pengguna (KPDNHEP) sedang menjalankan siasatan lanjut berhubung dua gerai nasi ayam yang didakwa mengambil bekalan makanan itu dari restoran bukan Muslim seperti tular menerusi media sosial baru-baru ini.

Timbalan Menteri berkenaan Datuk Rosol Wahid berkata siasatan terperinci dijalankan dengan kerjasama Jabatan Kemajuan Islam Malaysia (JAKIM) dan tindakan tegas akan diambil terhadap pihak yang didapati bersalah.

Rosol berkata pihaknya telah menghubungi KPDNHEP Cawangan Pulau Pinang dan mendapati tiada kesalahan di premis berkenaan berdasarkan bidang kuasa di bawah kementerian itu.

“Menjadi kesalahan apabila kedai itu ‘menulis’ makanan dijual di kedai halal namun produknya tidak halal. Bagaimanapun, kita akan lakukan siasatan lanjut bersama JAKIM berhubung isu berkenaan,” katanya pada sidang media selepas menghadiri perasmian Kopi Merdeka Tealive di Pavilion di sini hari ini.

Tular menerusi media sosial video berdurasi dua minit 38 saat dua lelaki Melayu memasuki sebuah restoran bukan Muslim di Paya Terubong dipercayai untuk mengambil nasi ayam kononnya untuk dijual di gerai milik orang Melayu di Sungai Ara.–AlHijrah Online


VARIAN BAHARU COVID-19 BOLEH TERSEBAR DALAM 15 SAAT – DG HISHAM

PUTRAJAYA: Jangkitan varian baharu COVID-19 termasuk Delta boleh tersebar menerusi udara dalam masa 15 saat sahaja.

Ketua Pengarah Kesihatan, Tan Sri Dr Noor Hisham Abdullah berkata, penyebaran jangkitan dalam jangka masa pendek itu menyebabkan kadar kebolehjangkitan meningkat dengan cepat.

“Kita lihat kebolehjangkitan virus biasa, R-naught atau RT dalam 2.5 hingga 3, tetapi bagi varian delta dan varian lain yang dikenalpasti adalah lebih tinggi iaitu 5 hingga 8.

“Kalau 100 orang dijangkiti dalam masa tempoh terdekat inkubasi akan menjangkiti 500 hingga 800 orang,” katanya dalam sidang media, hari ini.

Menurutnya, sifat virus telah berubah kerana sebelum ini kes kontak rapat yang terdedah dengan pesakit positif COVID-19 boleh berjangkit dalam masa 15 minit atau jarak kurang 1 meter.

Noor Hisham mengingatkan orang ramai untuk mengamalkan pemakaian penutup muka, penjarakan fizikal, pemakaian ‘face shield’ dan kerap mencuci tangan.

“Elak tempat-tempat yang sesak, kalau ada jangkitan berlaku di tempat yang sempit di mana pengudaraan tidak berapa baik, ia boleh mempercepatkan jangkitan.

“Kita kena ambil langkah-langkah pencegahan dan pengawalan, dan tampil kedepan untuk mengambil vaksin sebagai satu cara untuk membendung serta mengawal dalam komuniti,” katanya.—AlHijrah Online


LALUAN KHAS POLITEKNIK KEPADA PELAJAR ALIRAN AGAMA, HUFFAZ SEDANG DIPERTIMBANG

KUALA LUMPUR: Kementerian Pendidikan Tinggi (KPT) sedang mempertimbangkan untuk membuka laluan khas ke politeknik dan program Pendidikan dan Latihan Teknikal dan Vokasional (TVET) di bawah kementerian itu kepada pelajar aliran agama, para huffaz dan lepasan Maahad Tahfiz al-Quran.

Menterinya Datuk Seri Mohamed Khaled Nordin berkata cadangan itu bakal membuka peluang serta laluan lebih besar untuk pelajar jurusan berkenaan mengikuti pengajian TVET di semua politeknik di bawah KPT.

“Ini bermakna, jika sekarang Program Techno Huffaz hanya dilaksanakan secara khusus dan terhad kepada empat program di Politeknik Sultan Salahuddin Abdul Aziz Shah dan Politeknik Sultan Azlan Shah, selepas ini pelajar tahfiz, aliran agama dan lepasan maahad akan mempunyai peluang serta laluan yang lebih besar dan pelbagai untuk mengikuti pengajian TVET di semua politeknik di bawah KPT,” katanya.

Beliau berkata demikian ketika menggulung perbahasan usul Kajian Separuh Penggal Rancangan Malaysia ke-12 (KSP RMK12) bagi KPT di Dewan Rakyat pada Isnin.

Mohamed Khaled berkata cadangan itu selari dengan Dasar Pendidikan Tahfiz Negara (DPTN) dan prinsip serta aspirasi Malaysia MADANI yang mengangkat nilai unggul dalam diri untuk disatukan dengan kemahiran terbaik.

Beliau berkata KPT juga ketika ini sedang merangka pelan transformasi politeknik yang dijangka dilancarkan akhir tahun ini.

Selain itu, Mohamed Khalid berkata terdapat peningkatan sebanyak 20 peratus atau 20,520 kemasukan penuntut ke politeknik bagi program TVET pada tahun ini berbanding 16,962 orang tahun lepas.

Beliau berkata bagi semua program TVET yang diuruskan KPT, sebanyak 79.6 peratus daripada tempat yang tersedia telah diisi dengan jumlah enrolmen semasa mencecah 144,816 pelajar secara keseluruhan.

“Sekalipun jumlah kemasukan ke program TVET di KPT adalah baik, KPT akan terus merancakkan usaha untuk memaksimumkan kemasukan sekali gus memenuhi tempat dan kapasiti yang sedia ada.

“Ia merangkumi syarat serta akses kemasukan yang dipermudahkan serta laluan khas kemasukan kepada golongan rentan,” katanya. — AlHijrah Online


KEMENTERIAN KESIHATAN BEKALKAN PAXLOVID UNTUK PERSEDIAAN JEMAAH HAJI

KUALA LUMPUR: Kementerian Kesihatan (KKM) membekalkan sekurang-kurangnya 3,000 ubat antiviral Paxlovid sebagai persediaan merawat jemaah haji yang dijangkiti  COVID-19 semasa berada di tanah suci.

Menteri Kesihatan Khairy Jamaluddin berkata petugas perubatan akan menilai kesesuaian pesakit sebelum ubat itu diberikan kepada jemaah yang positif COVID-19.

“Selain rawatan ubat ini, langkah-langkah pencegahan dan kawalan infeksi akan dipertingkat bagi mengawal penularan wabak ini dan penyakit berjangkit yang lain,” menurutnya dalam kenyataan hari ini.

Beliau berkata bagi membiayai perbelanjaan perkhidmatan kesihatan jemaah haji Malaysia tahun ini, kerajaan telah meluluskan pembiayaan sebanyak RM5 juta yang merangkumi perolehan ubat-ubatan dan alat perubatan serta tambang penerbangan dan elaun petugas perubatan.

“KKM juga ingin menyarankan agar semua bakal jemaah haji terutama individu berumur 60 tahun dan ke atas dan individu dewasa berumur 18 tahun hingga 59 tahun yang mempunyai risiko klinikal penyakit teruk untuk mengambil peluang mendapatkan dos penggalak kedua sebelum berangkat ke tanah suci,” katanya.

Beliau berkata pengambilan vaksin dos penggalak kedua adalah secara sukarela.

Selain itu, Khairy berkata seramai 255 petugas perubatan akan dihantar bagi membantu pengoperasian ibadah haji tahun ini.

Mereka terdiri daripada 128 petugas berpengalaman yang menyertai operasi sebelum ini manakala 127 lagi adalah petugas baharu.

Katanya kumpulan petugas perubatan itu terdiri daripada pelbagai skim perkhidmatan seperti perubatan, farmasi, jururawat, pembantu perawatan kesihatan dan penjagaan kerohanian bagi membantu Tabung Haji melancarkan perjalanan ibadah haji pada tahun ini. —AlHijrah Online


BAPA, BAYI 10 BULAN MAUT KERETA DINAIKI BERTEMBUNG TRELER

KUANTAN: Seorang peniaga dan anak lelakinya berusia 10 bulan maut selepas kereta dinaiki mereka bertembung dengan sebuah treler di KM145 Jalan Kuantan-Johor Bahru, awal pagi tadi.

Ketua Polis Daerah Rompin DSP Mohd Azahari Mukhtar berkata kemalangan kira-kira 1.15 pagi itu menyebabkan Azirul Azeem Mazri, 30, yang memandu kereta jenis Perodua Myvi meninggal dunia di lokasi kejadian manakala anaknya, Muhammad Adhwa meninggal dunia di Hospital Rompin.

Beliau berkata kedua-dua mangsa cedera parah di kepala manakala seorang lagi penumpang kereta, Farah Nasuha Johari, 30, yang merupakan isteri Azirul Azeem tidak mengalami sebarang kecederaan.

“Siasatan awal mendapati Azirul Azeem dari arah Johor Bahru ke Kuantan telah memotong kenderaan lain dan masuk ke lorong bertentangan sebelum bertembung dengan sebuah treler dari arah Kuantan,” katanya dalam kenyataan hari ini.

Menurut Mohd Azahari, pemandu treler berusia 30 tahun itu hanya mengalami cedera ringan dan kemalangan berkenaan sedang disiasat lanjut mengikut Seksyen 41 (1) Akta Pengangkutan Jalan 1987.

Sementara itu, jurucakap Jabatan Bomba dan Penyelamat Malaysia (JPBM) Pahang memaklumkan lapan anggota dan pegawai daripada Balai Bomba dan Penyelamat Rompin digegaskan lokasi kejadian untuk membantu mengeluarkan mangsa yang tersepit sebelum diserahkan kepada polis untuk tindakan lanjut.–AlHijrah Online


DUA BERADIK RENTUNG DALAM KEBAKARAN DI GOMBAK

KUALA LUMPUR: Dua beradik ditemukan rentung dalam kebakaran di sebuah rumah teres di Kampung Simpang Tiga, Gombak, awal pagi tadi.

Mangsa yang maut ialah Nur Syaza Alfisya Muhammad Faizan, 10, dan adiknya, Muhammad Al Qayyum Muhammad Faizan berusia tujuh tahun.

Pengarah Jabatan Bomba dan Penyelamat Malaysia (JBPM) Selangor Datuk Norazam Khamis berkata bomba menerima panggilan kecemasan pada 3.54 pagi dan 22 anggota dari Balai Bomba dan Penyelamat Selayang dan Rawang serta Pasukan Bomba Sukarela Gombak telah diarahkan ke lokasi kejadian.

“Mangsa ditemukan rentung di sebuah bilik dan dipercayai terperangkap ketika kejadian berdasarkan keadaan mayat. Kebakaran itu melibatkan kemusnahan dianggarkan kira-kira 70 peratus daripada keseluruhan rumah dan kedua-dua mangsa dibawa keluar pada 4.43 pagi,” katanya dalam kenyataan hari ini.

Norazam berkata ketika kejadian, ibu bapa mangsa tidak berada di rumah dan pintu rumah telah dikunci.

Dalam pada itu, Ketua Polis Daerah Gombak ACP Zainal Mohamed Mohamed berkata mayat dua kanak-kanak itu dihantar ke Hospital Selayang untuk bedah siasat dan kes diklasifikasikan sebagai mati mengejut.

Menurutnya ibu bapa kanak-kanak yang maut dalam kebakaran itu akan dipanggil untuk memberi keterangan dalam masa terdekat.–AlHijrah Online


USAHA ANGKAT ILMU QIRAAT KEPADA MAAHAD TAHFIZ SELURUH NEGARA

SHAH ALAM: Program Seminar Al-Quran dan Al-Qiraat peringkat Kebangsaan 2023 bermatlamat untuk memperkenalkan kepentingan ilmu qiraat kepada maahad tahfiz di Malaysia khususnya di Selangor.

Penganjuran program itu juga bertujuan untuk merealisasikan hasrat Dasar Tahfiz Negeri Selangor yang ingin menerapkan subjek qiraat di seluruh maahad tahfiz di negeri itu dan memperkenalkan kaedah-kaedah qiraat seperti Qalun dan Warasy kepada guru-guru Al-Quran.

Pada masa sama, program itu juga menyediakan perkhidmatan konsultasi kepada guru-guru dalam bidang Al-Quran dan qiraat.

Program julung kali pada 25 Mei lalu itu diadakan oleh Maahad Tahfiz Ismail (MTI) dengan kerjasama Persatuan Tahfiz Selangor (PITAS) dan Jabatan Agama Islam Selangor (JAIS) di Universiti Teknologi mara (UiTM) Puncak Alam.

Ia dihadiri seramai 450 peserta terdiri daripada pelajar MTI dan wakil-wakil pelajar dari maahad tahfiz negeri di seluruh Malaysia.

Beberapa inisiatif program termasuklah pembentangan kertas kerja oleh panel yang mahir dalam ilmu qiraat antaranya Pensyarah Jabatan Pengajian Al-Quran dan Al-Qiraat, Darul Quran, Al-Fadhil Syeikh Hossam Hasan Mohamed Elmihy, Ahli Jawatankuasa Literasi Al-Quran Peringkat Selangor, Syeikhul Maqari’ Dr. Othman Hamzah dan Pensyarah Jabatan Pengajian Al-Quran dan Al-Qiraat, Universiti Pendidikan Sultan Idris (UPSI), Dr Wan Muhammad Hafizuddin Wan Abd Halim.

MTI merupakan sebuah institusi pendidikan agama yang ditubuhkan pada 16 Januari 2016 oleh Pengerusi Eksekutif Puncak Niaga Holdings Berhad Tan Sri Rozali Ismail yang terletak di Puncak Alam, Selangor.

Institusi pengajian ini berfokus kepada pendidikan tahfiz Al-Quran dan menawarkan program-program yang bertujuan untuk menghasilkan para hafiz dan hafizah yang mempunyai kefasihan dalam membaca, memahami dan mengamalkan Al-Quran. – AlHijrah Online


PERKESO CADANG PERLUAS PERKHIDMATAN REHABILITASI SATELIT KE SELURUH NEGARA

GEORGE TOWN: Pertubuhan Keselamatan Sosial (Perkeso) merancang untuk memperluaskan perkhidmatan rehabilitasinya dengan membuka lebih banyak pusat rehabilitasi satelit di seluruh negara bagi menampung keperluan golongan yang menggunakan kemudahan berkenaan.

Ketua Eksekutif Perkeso Datuk Seri Dr Mohammed Azman Aziz Mohammed berkata sebagai contoh Pusat Rehabilitasi Tun Abdul Razak di Melaka kini sesak dan terdapat pekerja yang cedera diberikan tempoh menunggu sehingga tiga bulan sebelum berpeluang menggunakan kemudahan di pusat  tersebut.

“Dalam perancangan, tidak lama lagi kita akan mempunyai (pusat rehabilitasi satelit) di Lembah Klang, Terengganu, Johor dan kita juga berharap akan mempunyai pusat rehabilitasi satelit di pusat beli-belah,” katanya ketika sesi soal jawab selepas menyampaikan syarahan di Universiti Sains Malaysia (USM) di sini, semalam.

Beliau berkata terdapat kebimbangan yang disuarakan pemegang taruh antaranya kos mewujudkan pusat rehabilitasi satelit itu dan pulangan yang akan mereka terima.

Dr Mohammed Azman bagaimanapun yakin pelaburan mewujudkan pusat rehabilitasi satelit adalah berbaloi kerana Perkeso menghargai golongan pekerja dan percaya bahawa mereka akan terus menyumbang kepada masyarakat selepas pulih.

“Sekurang-kurangnya mereka boleh berdikari kerana jika pekerja ini telah hilang upaya, seluruh keluarga akan turut terjejas dan itu adalah realitinya,” katanya.

Terdahulu, Dr Mohammed Azman menyampaikan syarahan khas bertajuk ‘Rehabilitasi dan Kembali Bekerja: Bagaimana Negara Menghargai Pekerja Kita?’.

Syarahan berkenaan menumpukan terhadap ekosistem rehabilitasi Perkeso dan Program Kembali Bekerja (RTW) untuk pekerja yang hilang upaya serta cedera, juga mengubah persepi menjadikan Perkeso sebagai jalan terakhir mendapatkan pencen atau pampasan.

Beliau berkata dari 2009 sehingga Feb 2020, sejumlah 30,110 pekerja yang diinsuranskan telah kembali bekerja di bawah program RTW.  — BERNAMA


PBB KECAM SERANGAN BOM DI AFRIN, 40 WARGA SYRIA TERBUNUH

WASHINGTON: Setiausaha Agung Pertubuhan Bangsa-Bangsa Bersatu (PBB) Antonio Guterres mengecam keras serangan bom didalangi PKK/YPG di timur laut Syria semalam yang mengorbankan sekurang-kurangnya 40 orang awam, termasuk 11 kanak-kanak.

Jurucakap PBB, Stephane Dujarric berkata Guterres “mengutuk keras serangan bom dahsyat itu” dan mengucapkan takziah kepada keluarga mangsa yang hilang nyawa selepas bom yang diletakkan pada lori tangki minyak meletup di sebuah pasar sesak di Afrin kelmarin.

Agensi berita Anadolu melaporkan ketua PBB itu mengulangi gesaannya supaya gencatan senjata di Syria dilakukan bagi membolehkan langkah komprehensif diambil untuk menangani pandemik koronavirus.

“Mereka yang melanggar undang-undang kemanusiaan antarabangsa dan hak asasi perlu dipertanggungjawabkan,” kata Dujarric.

Sekurang-kurang 47 mangsa cedera dalam serangan di tengah-tengah bandar Afrin itu.

PKK yang disenaraikan sebagai kumpulan pengganas oleh Turki, Amerika Syarikat dan Kesatuan Eropah, bertanggungjawab ke atas kematian 40,000 mangsa termasuk wanita, kanak-kanak dan bayi, sepanjang 30 tahun kempen keganasannya di wilayah Turki. — Terjemahan AlHijrah Online


POLIS BUKA SIASATAN KES PENEMUAN AL-QURAN DALAM LONGKANG

KUALA LUMPUR: Polis membuka kertas siasatan berhubung penemuan 13 naskah al-Quran dipercayai sengaja dibuang oleh individu tidak bertanggungjawab ke dalam longkang di Tasik Sri Murni, Jinjang, di sini, pada jam 6.30 petang, semalam.

Ketua Polis Daerah Sentul, ACP Beh Eng Lai berkata seorang wanita tempatan, yang juga Ahli Kesatuan Nelayan Kebangsaan, membuat laporan polis pada jam 11.32 pagi tadi dengan memaklumkan beliau menemukan beberapa naskah kitab suci itu di dalam longkang.

“Hasil siasatan mendapati saksi itu sedang beriadah bersama suaminya telah ternampak sebuah beg berwarna biru di dalam longkang berdekatan dengan kolam takungan tasik dan hasil pemerhatiannya mendapati senaskah al-Quran dalam keadaan terbuka dan telah terkeluar dari beg tersebut.

“Kemudian, saksi telah meminta bantuan daripada seorang lelaki tempatan yang tidak dikenali berada berhampiran dengannya untuk membawa naik beg itu dan kesemua naskah al-Quran terbabit telah dibawa keluar dan dihantar ke Masjid Annas Kampung Selayang Lama untuk di simpan,” katanya, dalam kenyataan, hari ini.

“Kes itu telah disiasat mengikut Seksyen 295 Kanun Keseksaan kerana membinasakan apa-apa benda dipegang suci dengan tujuan untuk mengaibkan agama dan Seksyen 298A Kanun Keseksaan kerana mendatangkan mudarat keharmonian ke atas agama,” katanya.

Katanya, kesemua naskah al-Quran itu telah diserahkan kepada pihak polis untuk siasatan lanjut.

Beh menasihati orang awam supaya tidak membuat sebarang spekulasi yang boleh mendatangkan kebimbangan serta menjejaskan ketenteraman awam terutama kepada masyarakat umum.

“Orang ramai yang mempunyai sebarang maklumat berkenaan kes itu boleh menghubungi Bilik Gerakan Ibu Pejabat Polis Daerah Sentul di talian 03-40482206,” katanya.–AlHijrah Online


2 MAUT DALAM KEBAKARAN HUTAN DI PERU

LIMA: Sekurang-kurangnya dua orang terbunuh, 12 yang lain cedera dan dua lagi masih hilang dalam kebakaran hutan di wilayah Apurimac di Peru, kata Pusat Gerakan Kecemasan Kebangsaan dalam satu kenyataan pada Selasa, lapor Xinhua.

Kebakaran bermula pada Ahad di daerah Ihuayllo, menyebabkan banyak ternakan terjejas dan kemusnahan persekitaran semula jadi, katanya.

Mereka yang cedera sedang dirawat di hospital dan di pusat kesihatan di Chalhuanca, lapor media tempatan.

Beberapa daripada mereka berada dalam keadaan “serius” dan akan dipindahkan ke Lima dengan menggunakan helikopter tentera.

Kebakaran itu telah menjejaskan kira-kira 200 hektar fauna, flora dan rumah di daerah itu, lapor Radio Programas del Peru, memetik sumber polis.

Institut Pertahanan Awam Negara sedang memantau keadaan serta melaksanakan penyelarasan dengan institusi tempatan dan wilayah yang lain untuk membantu penduduk yang terjejas. — AlHijrah Online


COVID-19: PENANGGUHAN BAYARAN BALIK PINJAMAN ENAM BULAN – PM

KUALA LUMPUR: Bermula 1 April depan, bank-bank tempatan akan menawarkan moratorium atau penangguhan bayaran balik sehingga enam bulan kepada peminjam individu dan Perusahaan Kecil dan Sederhana (PKS) bagi mengurangkan beban rakyat di waktu mencabar ketika ini.

Pemegang kad kredit yang berdepan kekangan kewangan pula boleh memilih untuk menukar baki kad kredit kepada pinjaman berjangka.

Perdana Menteri, Tan Sri Muhyiddin Yassin berkata fleksibiliti penangguhan pembayaran balik kad kredit itu boleh dimanfaatkan peminjam dari 1 April 2020 sehingga 31 Disember 2020.

Katanya, sektor korporat pula boleh berunding dengan pihak bank untuk menyusun semula pembayaran balik yang sesuai dengan keadaan perniagaan mereka bagi meneruskan operasi syarikat, seterusnya mengekalkan pekerja.

Perdana Menteri berkata langkah-langkah di atas diputuskan hasil perbincangan Kementerian Kewangan dengan Bank Negara Malaysia (BNM) untuk membantu mengurangkan beban kelompok terjejas ekoran pelaksanaan Perintah Kawalan Pergerakan bagi mengekang penularan COVID-19.

“Kerajaan pada hari ini sentiasa mendengar permintaan dan denyut nadi rakyat. Saya sedar impak wabak Covid-19 ini bukan hanya menimbulkan keresahan dari segi kesihatan dan kesejahteraan, tetapi Perintah Kawalan Pergerakan ini juga menimbulkan keresahan rakyat dari segi kewangan.

“Rakyat pelbagai lapisan sama ada usahawan, petani, nelayan, pekerja harian tertanya-tanya akan kedudukan ekonomi mereka.

“Antara perkara utama menimbulkan keresahan ini ialah pembayaran balik pinjaman bank, baik dari segi peminjam persendirian mahupun Perusahaan Kecil dan Sederhana (PKS) yang perniagaan mereka terjejas akibat penularan wabak ini,” kata Muhyiddin dalam kenyataan di sini hari ini.

Kerajaan menguatkuasakan Perintah Kawalan Pergerakan bermula 18 Mac hingga 31 Mac depan dalam usaha mengekang penularan wabak COVID-19 yang setakat ini mengorbankan 17 individu dan menjangkiti lebih 1,624 orang di Malaysia.

Perdana Menteri berkata semua langkah-langkah penangguhan bayaran balik pinjaman, penyusunan baki kad kredit dan penstrukturan semula pinjaman perniagaan itu melibatkan jumlah nilai sekurang-kurangnya RM100 billion.

“Ini merupakan satu jumlah yang amat bermakna dan saya amat berterima kasih di atas keperihatinan Kementerian Kewangan, BNM dan industri perbankan,” kata Muhyiddin.

Perdana Menteri berkata Kerajaan juga sedang mengkaji pelbagai cara untuk mengurangkan beban rakyat dan satu lagi pelan rangsangan ekonomi akan dilancarkan tidak lama lagi yang lebih komprehensif demi rakyat dan ekonomi negara.

“Saya telah meminta Kementerian Kewangan dan BNM untuk memperincikan pengumuman ini dengan lebih mendalam agar rakyat memahami sepenuhnya manfaat yang ditawarkan,” katanya. — AlHijrah Online/ Syed Azwan Syed Ali


LEMAH TADBIR URUS, RAKYAT MERANA

Kebangkitan arab spring pada 2010 kini melanda negara yang diperintah Presiden Omar al Bashir kerana kegagalannya meningkatkan taraf ekonomi rakyat Sudan .

Omar  yang memegang tampuk pemerintahan sejak 1989 melalui rampasan kuasa dilihat gagal melaksanakan tugas malah rakyat terus dihimpit dengan pemansuhan pelbagai subsidi.

Sudan berdepan krisis ekonomi terburuk kebelakangan ini sejak wilayah Selatan Sudan yang mempunyai hasil minyak membuat keputusan untuk keluar daripada negara itu pada 2011.

Terbaru, pergolakan berlaku ekoran tunjuk perasaan di timur Sudan bagi membantah kenaikan harga roti.

Penganalisis sosio politik Dr Awang Azman Awang Pawi berkata, kerajaan Sudan bertindak menaikkan harga roti sebaganyak 80 sen ke RM2.50 di seluruh negara, yang mengakibatkan 37 penunjuk perasaan terkorban.

“Baru2 ini subsidi daripada minyak, gandum ditarik balik hingga menyebabkan harga roti naik tiga kali ganda. Ini sebenarnya mencerminkan kenaikan harga gandum dan pemansuhan subsidi yang dilakukan oleh presiden ini bukan memberi reflect kepada kehidupan, harga komidit tapi cerminkan ekonomi Sudan yang perlu dibaiki dan perlu dipulihkan.”

Tambahnya selain kegawatan ekonomi, negara itu terus dihimpit konflik apabila Omar  yang sepatutnya tamat tempoh pemerintahan pada 2018 berdegil tidak mahu melepaskan jawatannya sehingga pilihanraya negara itu yang bakal berlangsung 2020.

Lebih memburukkan keadaan usul untuk memanjangkan tempoh berkuasa presiden dari parti National Congress  itu disokong 294 ahli parlimen dari 490 kesemuanya.

Persoalannya adakah pilihanraya ini mampu mengubah nasib rakyat sudan?

Menurut Dr Awang Azman Awang Pawi, pilihan raya 2020  ini tidak akan mengubah nasib rakyat Sudan melainkan perlembagaannya dipinda.

“Di sudan protes rakyat semakin marah kepada kepimpinan presiden Sudan ini apabila beliau mahu meneruskan kuasanya walaupun dari segi perlembagaan negara tempoh tersebut telah tamat. Dan beliau meminta parlimen di negara dia menyokong agar dipinda perlembagaan supaya beliau berkuasa lebih lama lagi.”

Katanya lagi, sistem pentadbiran autokratik di negara itu mendorong kepada amalan kleptokrat pemimpinnya yang membangkitkan kemarahan rakyat.

Respon kerajaan terhadap penunjuk perasaan pula jelas menyalahi undang-undang antarabangsa.

Pihak polis, pasukan perisik dan tentera bertindak memukul orang awam, membuat pengkapan besar-besaran, menggunakan gas pemedih mata dan menggunakan peluru hidup bagi menghalang kemaraan protestan.

Sehingga kini dilaporkan lebih 300,000 maut dan 2.7 juta lari dari kediamannya sejak konflik itu berlaku.


BAYI ENAM BULAN MAUT DISYAKI DIDERA PENGASUH

IPOH: Seorang bayi perempuan berusia enam bulan meninggal dunia selepas dua hari koma dipercayai didera oleh pengasuhnya di sini pada Jumaat.

Ketua Polis Daerah Ipoh, Asisten Komisioner Yahaya Hassan berkata, maklumat awal diterima daripada pihak Hospital Raja Permaisuri Bainun (HRPB) di sini ketika merawat mangsa, Rabu lalu.

Menurutnya, pihak hospital mengesyaki kecederaan dialami mangsa adalah akibat didera.

“Siasatan yang dijalankan berjaya menangkap seorang wanita warga tempatan berusia 52 tahun yang merupakan pengasuh mangsa sepenuh masa.”

“Suspek direman selama empat hari sehingga Isnin ini untuk siasatan di bawah Seksyen 31(1)(a) Akta Kanak-Kanak 2001,” katanya dalam satu kenyataan hari ini.

Yahaya berkata, siasatan kes bagaimanapun diklasifikasikan semula sebagai kes bunuh apabila mangsa disahkan meninggal dunia ketika menerima rawatan di wad Unit Rawatan Rapi Pediatrik (PICU) sekitar jam 2.51 petang pada Jumaat.

“Hasil bedah siasat menunjukkan punca kematian mangsa adalah kecederaan di kepala akibat objek tumpul.

“Kes disiasat mengikut Seksyen 302 Kanun Keseksaan,” katanya. –AlHijrah Online


PENUNGGANG MOTOSIKAL REMPUH KERETA, TERCAMPAK ATAS KUBUR

MELAKA: Seorang lelaki patah kaki kiri selepas motosikal ditunggangnya merempuh sebuah kereta sehingga mengakibatkan mangsa tercampak ke atas kubur di kawasan Masjid Qariah Alai, di sini pagi semalam.

Ketua Polis Daerah Melaka Tengah ACP Christopher Patit berkata, kejadian melibatkan mangsa Muhammad Amiruddin Basir, 24, yang menunggang Yamaha 135 LC dalam perjalanan dari Alai menuju Lebuh Alor Gajah-Melaka Tengah-Jasin (AMJ).

“Siasatan awal mendapati kemalangan berlaku apabila penunggang motosikal terlanggar cermin sisi sebuah kereta dari arah bertentangan lalu hilang kawalan dan merempuh pula Perodua Bezza dipandu guru berusia 37 tahun.

“Perlanggaran itu menyebabkan mangsa melambung sebelum jatuh di atas kubur di kawasan Masjid Qariah Alai,” katanya seperti dilapor media tempatan.

Pemandu Perodua Bezza bagaimanapun tidak mengalami sebarang kecederaan, katanya.

Mangsa kini dirawat di Hospital Melaka dan siasatan lanjut masih dijalankan mengikut Seksyen 43 (1) Akta Pengangkutan Jalan 1987.—AlHijrah Online


DUA BERANAK LEMAS KETIKA BERSIHKAN KOLAM TAKUNGAN

KAJANG: Niat seorang remaja membantu ayahnya pada hujung minggu berakhir tragedi apabila dua beranak itu lemas di kolam takungan di Taman Cahaya Sungai Chua di sini, hari ini.

Dalam kejadian pada kira-kira 2 petang itu, bot dinaiki Mohd Adnan Johdi, 50, serta dua anak lelakinya Hakimi, 15, dan Mohamad Mustaqkim, 17, terbalik ketika mereka melakukan kerja membersihkan kolam takungan tersebut, namun Mohamad Mustaqkim terselamat.

Mohamad Mustaqkim berkata mereka bertiga membuat kerja membersihkan kolam takungan tersebut sejak pukul 11 pagi.

“Kami melakukan kerja mengutip sampah dan memotong daun teratai yang diletakkan di dalam perahu (bot) yang kami naiki sebelum ia semakin berat dan tenggelam. Saya hanya sempat melihat ayah cuba menyelamatkan adik yang tidak pandai berenang, sebelum saya berenang ke tepi kolam,” katanya ketika ditemui Bernama di lokasi kejadian.

Suasana pilu menyelubungi lokasi kejadian apabila mayat kedua-dua mangsa ditemui.

Turut kelihatan anak perempuan dan isteri Mohd Adnan yang menangis ketika melihat mayat bapa kepada 10 orang anak itu dibawa ke tebing kolam oleh anggota Jabatan Bomba dan Penyelamat Malaysia (JBPM) Selangor.

Difahamkan Mohd Adnan merupakan kontraktor yang melakukan kerja-kerja pembersihan kolam berkenaan.

Sementara itu, Pengarah JBPM Selangor Norazam Khamis berkata mayat Mohd Adnan ditemukan kira-kira lima kilometer dari lokasi bot mereka tenggelam pada 5.12 petang, manakala mayat Hakimi ditemukan kira-kira 10 kilometer dari tempat kejadian pada 6.56 petang.

Norazam berkata pihaknya menerima panggilan kecemasan berhubung insiden itu pada 2.15 petang.

“Pasukan Penyelamat di Air (PPDA) menggunakan teknik grappling iron bagi mengesan dua mangsa tersebut dalam kolam takungan dengan kedalaman 30 meter,” katanya.

Menurutnya kedua-dua mayat mangsa diserahkan kepada pihak polis untuk tindakan lanjut sebelum dibawa ke Hospital Kajang. –AlHijrah Online


LARANGAN RENTAS DAERAH KETIKA AIDILFITRI PALSU

KUALA LUMPUR: Tiada larangan bagi pergerakan rentas daerah ketika Hari Raya Aidilfitri seperti yang tular di media sosial hari ini.

Menteri Kanan (Keselamatan) Datuk Seri Ismail Sabri Yaakob berkata maklumat yang tular berkenaan palsu dan beliau menafikan perkara tersebut.

“Maklumat berkenaan palsu dan saya belum mengumumkan prosedur operasi standard (SOP) Aidilfitri lagi.

“SOP saya akan umumkan nanti tentang solat Aidilfitri, ziarah tanah perkuburan dan lain-lain,” katanya dalam sidang media hari ini.

Hari ini tular maklumat yang menyatakan larangan rentas daerah lima hari sebelum dan selepas sambutan Hari Raya Aidilfitri yang menjadi perhatian ramai.

Sementara itu, Ismail Sabri hari ini mengumumkan Kelantan kekal di bawah Perintah Kawalan Pergerakan (PKP) sehingga 17 Mei 2021.

Enam negeri kini diletakkan di bawah PKP Bersyarat (PKPB) iaitu Selangor, Wilayah Persekutuan Kuala Lumpur, Johor, Pulau Pinang, Sarawak dan Sabah.

Manakala sembilan negeri dikuatkuasakan PKP Pemulihan (PKPP) iaitu Perlis, Kedah, Perak, Melaka, Negeri Sembilan, Pahang, Terengganu, Wilayah Persekutuan Putrajaya dan Wilayah Persekutuan Labuan.

Kesemua arahan tersebut kata Ismail Sabri akan berkuatkuasa 29 April hingga 17 Mei 2021 kecuali Sarawak yang berkuatkuasa dari 27 April hingga 17 Mei 2021.

Kata Ismail Sabri dengan pelaksanaan perintah tersebut pergerakan rentas negeri masih tidak dibenarkan namun orang ramai boleh melakukan perjalanan rentas daerah.

Bagaimanapun larangan rentas daerah dikuatkuasakan bagi Sabah dan Sarawak atas permintaan kerajaan negeri. — AlHijrah Online


COVID-19 BOLEH DIKAWAL DAN DIUBATI: MENTERI LUAR CHINA

VIENTIANE: Penularan wabak COVID-19 yang telah meragut sejumlah 2,188 nyawa dan mencetuskan panik di seluruh dunia, boleh dikawal dan diubati, kata Menteri Luar China Wang Yi.

Bercakap di Mesyuarat Khas Menteri-Menteri Luar ASEAN-China mengenai Penyakit Koronavirus di sini hari ini, beliau berkata statistik menunjukkan terdapat penurunan mendadak dalam kes baharu virus itu di China, yang menyaksikan jumlah jangkitan COVID-19 telah merosot selama 15 hari berturut-turut manakala lebih 14,000 pesakit telah dibenarkan keluar dari hospital.

“Ini menunjukkan wabak itu boleh dikawal dan diubati. China yakin akan meraih kejayaan dalam perjuangan menentang penularan wabak COVID-19,” katanya.

Beliau turut menafikan dakwaan bahawa China gagal menangani penularan wabak itu dengan baik.

China bukan sekadar melindungi rakyatnya tetapi juga orang lain di seluruh dunia,” katanya.

Mesyuarat khas itu diadakan untuk bertukar-tukar pandangan dan meneroka langkah serta kaedah baharu dalam menangani penularan wabak COVID-19 di rantau ini.

Mesyuarat serupa telah diadakan susulan penularan wabak Sindrom Pernafasan Akut Teruk (SARS) pada 2003.

Pada mesyuarat itu, sebuah video telah dipertontonkan yang menunjukkan sokongan negara anggota ASEAN kepada China dalam memerangi virus berbahaya tersebut.

Para hadirin turut melaungkan ‘Stay strong Wuhan. Stay strong China. Stay strong ASEAN” di penghujung video itu.

Wang turut menzahirkan penghargaannya kepada rakan-rakan ASEAN yang telah menyokong dan berdiri bersama-sama China sejak penularan wabak itu. — BERNAMA


MAYAT BAYI CUKUP SIFAT DITEMUI DALAM LOJI KUMBAHAN

SEREMBAN: Mayat seorang bayi lelaki ditemui terapung dalam sebuah loji kumbahan di Taman College Height, di sini hari ini.

Ketua Polis Daerah Seremban, ACP Mohd Said Ibrahim berkata, pihaknya menerima laporan penemuan mayat bayi yang cukup sifat itu daripada orang awam, pada 10.38 pagi.

“Hasil siasatan awal mendapati objek dilapor adalah mayat seorang bayi yang cukup sifat dan anggaran kematian lebih dari sehari,” dalam kenyataannya, hari ini.

Kes disiasat mengikut Seksyen 318 Kanun Keseksaan kerana menyembunyikan kelahiran dengan cara membuang bayi.

Orang ramai yang mempunyai maklumat tentang kejadian tersebut boleh memaklumkan kepada pihak polis bagi membantu siasatan.—AlHijrah Online


SULTAN BRUNEI TERIMA MENGHADAP ANWAR

BANDAR SERI BEGAWAN: Sultan Brunei Sultan Hassanal Bolkiah berkenan menerima menghadap Perdana Menteri Datuk Seri Anwar Ibrahim yang dalam rangka lawatan rasmi selama dua hari ke Brunei, di Istana Nurul Iman di sini hari ini.

Anwar yang diiringi isterinya Datuk Seri Dr Wan Azizah Wan Ismail, tiba di istana itu pada 11.05 pagi.

Turut berangkat pada majlis menghadap itu ialah Raja Isteri Pengiran Anak Saleha.

Premier Sarawak Tan Sri Abang Johari Tun Openg, Ketua Menteri Sabah Datuk Seri Hajiji Noor, Menteri Luar Datuk Seri Dr Zambry Abdul Kadir, Ketua Setiausaha Kementerian Luar Datuk Seri Amran Mohamed Zin dan Pesuruhjaya Tinggi Malaysia ke Brunei Datuk Raja Reza Raja Zaib Shah turut hadir.

Anwar kemudian mengadakan pertemuan empat mata dengan Sultan Hassanal Bolkiah.

Perdana Menteri dan Sultan Brunei turut menyaksikan majlis menandatangani Memorandum Persefahaman (MoU) antara Lembaga Pembangunan Pelaburan Malaysia (MIDA) dengan Agensi Pelaburan Brunei (BIA).

Delegasi Malaysia kemudian diraikan pada Majlis Persantapan Rasmi oleh Sultan Hassanal Bolkiah.

Anwar tiba di Brunei semalam dan diberikan sambutan rasmi di Lapangan Terbang Antarabangsa Brunei.

Kunjungan ini ialah lawatan rasmi ke luar negara yang kedua beliau selepas dilantik sebagai Perdana Menteri Malaysia ke-10 pada November tahun lepas.–AlHijrah Online


PRN SABAH ANTARA PUNCA PENINGKATAN KES COVID-19 – PM

KUALA LUMPUR: Pilihan Raya Negeri (PRN) Sabah dilihat menjadi antara penyumbang peningkatan mendadak kes COVID-19.

Perkara tersebut dimaklumkan Perdana Menteri Tan Sri Muhyiddin Yassin.

“Saya akui kempen PRN Sabah menjadi punca peningkatan kes COVID-19.

“PRN Sabah terpaksa diadakan kerana Tuan Yang Terutama (TYT) Tun Juhar Mahiruddin membubarkan Dewan Undangan Negeri Sabah pada 30 Julai lalu.

“Ini sesuatu yang tidak dapat dielakkan kerana tertakluk dalam perlembagaan. Pilihan raya mesti diadakan dalam tempoh 60 hari daripada pembubaran DUN,” katanya dalam Perutusan Khas Situasi Semasa COVID-19 petang tadi.

Muhyiddin juga memaklumkan beliau sendiri melihat Prosedur Operasi Standard (SOP) COVID-19 kurang dipatuhi sewaktu tempoh berkempen ketika PRN Sabah.

“Ketika saya turun berkempen di banyak tempat saya lihat SOP penjarakan sosial kurang dipatuhi walaupun pakai pelitup muka tapi duduk dalam jarak dekat dalam keadaan sesak,” katanya.

Tambah beliau laporan individu yang dijangkiti ketika berada di Sabah adalah sesuatu yang amat mendukacitakan.

Selain PRN, peningkatan kes COVID-19 di Sabah juga katanya berpunca daripada pendatang tanpa izin dari negara jiran.

“Mereka ini sebahagiannya positif COVID-19. Apabila ditahan di pusat tahanan, mereka menjangkiti tahanan lain.

“Virus ini juga telah menjangkiti kakitangan pusat tahanan, ahli keluarga mereka dan komuniti setempat,” katanya.

Muhyiddin memaklumkan kerajaan telah mengambil beberapa langkah untuk menghalang wabak berkenaan menular ke tempat lain.

“Tindakan awal kerajaan ialah mempertingkatkan kawalan sempadan di negeri Sabah dengan menambah jumlah anggota keselamatan yang bertugas dan mengatur gerak aset-aset seperti kapal dan bot peronda untuk mengawal sempadan perairan negara.

“Beberapa daerah di Sabah dan Kedah juga telah diisytiharkan kawasan Perintah Kawalan Pergerakan Diperketatkan Secara Bersasar atau Targeted Enhanced Movement Control Order untuk menghalang wabak ini daripada menular ke tempat-tempat lain,” katanya.

Dalam pada itu Kementerian Kesihatan Malaysia (KKM) hari ini memaklumkan 691 kes baharu dilaporkan menjadikan ia jumlah kes harian tertinggi setakat ini.

Daripada 691 kes baharu, Sabah dan Kedah kekal catat kes tiga angka dengan masing-masing 219 dan 394 kes. — AlHijrah Online / Zaim Zamani


Nahas kereta api di Kaherah ragut 20 nyawa

KAHERAH, 28 Februari – Sekurang-kurangnya 20 orang maut,
sementara 40 yang lain cedera susulan nahas kereta api di sebuah stesen kereta
api di Kaherah, semalam.

Memetik berita BBC, Sinar Harian melaporkan, dalam kejadian
di stesen kereta api Ramses, sebuah kereta api gagal berhenti sejurus tiba di
platform lalu melanggar tembok penghadang sebelum meletup.

Nahas menyebabkan tangki minyak kereta api tersebut meletup
dan mengakibatkan kebakaran besar di platform serta kawasan sekitar.

Punca kemalangan masih disiasat, namun beberapa jam selepas
insiden, Menteri Pengankutan Hisham Arafat, dilapor meletak jawatan.

Rakaman CCTV di lokasi kejadian menunjukkan platform dipenuhi
orang ramai ketika kereta api terbabit meluncur laju ke arah platform sebelum
melanggar penghadang lalu meletup.

Sementara itu, ketika melawat lokasi nahas, Perdana Menteri
Mostafa Madbouli berkata, pihak yang bertanggungjawab ke atas insiden akan
dikenakan hukuman berat.

“Kami akan mengenal pasti pihak yang bertanggungjawab dan memastikan
mereka dihukum,” katanya.

Sistem kereta api Kaherah dilapor memiliki rekod keselamatan
buruk, berikutan kelemahan pentadbiran serta kekurangan pelaburan oleh
kerajaan.

Pada Ogos 2017, 43 orang terbunuh dan lebih 100 cedera
apabila dua kereta api penumpang bertembung di Alexandria.

Kemalangan maut paling buruk melibatkan kereta api di negara
berkenaan, berlaku di selatan Kaherah pada 2002, apabila sebuah kereta api
dipenuhi penumpang terbakar dan mengorbankan lebih 370 nyawa.


LELAKI MAUT DIGILIS LORI SELEPAS KELAR LEHER IBU

GURUN: Seorang lelaki yang merupakan penagih dadah maut digilis lori selepas mengelar leher ibu kandung hingga meninggal dunia, dalam kejadian di Batu 5, Jalan Jeniang-Gurun, kira-kira jam 7 pagi tadi.

Ketua Polis Daerah Kuala Muda, ACP Adzli Abu Shah berkata, hasil siasatan mendapati mangsa, Sarah Jon, 70, dikelar pada leher dengan senjata dipercayai pisau tumpul oleh anak bongsu daripada empat beradik, pada jam 6.30 pagi.

Katanya, sebelum kejadian dipercayai berlaku pertengkaran antara dua beranak terbabit.

“Mangsa dalam keadaan terlentang dan kami dapati mangsa dikelar di leher serta cedera di bahagian tangan dan telinga akibat pukulan benda tumpul.

“Kita mendapati beberapa peralatan menghisap dadah di tempat kejadian, dan hasil maklumat adik beradiknya serta jiran mengatakan mangsa tinggal bersama anaknya berumur 31 tahun yang mempunyai rekod mental,” katanya.

Mangsa dipercayai melarikan diri selepas membunuh ibunya dengan menunggang motosikal namun mangsa digilis sebuah lori tangki pada jarak lebih dua kilometer dari rumah.

Adzli Abu berkata, hasil semakan mendapati suspek mempunyai enam rekod jenayah termasuk empat berkaitan dadah.

Tambahnya, polis masih mencari senjata digunakan suspek dalam kejadian itu.

Kes disiasat mengikut Seksyen 302 dan mayat mangsa serta suspek dihantar ke Hospital Sultanah Bahiyah (HSB) Alor Setar untuk bedah siasat.—AlHijrah Online


PERANAN ‘ORANG KETIGA’ BOLEH HANCURKAN RUMAH TANGGA – AHMAD MARZUK

KUALA LUMPUR: Setiap pasangan rumah tangga perlu berwaspada dengan ‘orang ketiga’ yang boleh meruntuhkan institusi kekeluargaan sekali gus menjadi punca penceraian.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, bagi mewujudkan hubungan yang harmoni, setiap pasangan perlu berteraskan toleransi, tolak ansur serta komunikasi yang baik.

Namun, Ahmad Marzuk berkata nasihat dan tindakan yang diberikan ‘orang ketiga’ ada kalanya boleh menghancurkan kebahagiaan sesebuah institusi kekeluargaan.

“Orang ketiga bukan hanya merujuk kepada orang luar, rakan sekerja atau rakan karib, malah definisinya juga terpakai kepada ibu atau bapa mertua, serta ahli keluarga sendiri yang menghalang dan merosakkan rumah tangga yang dibina.

“Dalam Akta Kesalahan Jenayah Syariah (Wilayah-Wilayah Persekutuan) 1997, terdapat seksyen yang memperuntukkan tentang gangguan orang ketiga dalam rumah tangga iaitu Seksyen 36 (memujuk lari perempuan bersuami); Seksyen 37 (menghalang pasangan yang sudah bernikah hidup bersama); dan Seksyen 38 (menghasut suami/isteri supaya bercerai atau mengabaikan tanggungjawab),” dalam hantarannya di laman Facebook.

Ahmad Marzuk mengulas isu gangguan ‘orang ketiga’ dalam perkahwinan yang menjadi topik yang dibincangkan dalam Program Penerangan, Pencegahan & Kesedaran Undang-Undang Syariah Bagi Jabatan Kerajaan & Agensi Swasta Peringkat Wilayah Persekutuan Siri Tiga 1443H/2021 yang berlangsung semalam.

Menurut Ahmad Marzuk, hasrat Jabatan Perdana Menteri (Hal Ehwal Agama) adalah bagi memastikan wujudnya sebuah institusi kekeluargaan yang harmoni untuk membina Keluarga Malaysia yang sejahtera.—AlHijrah Online


COVID-19: TURKI HANTAR BANTUAN KEPADA 57 NEGARA

ANKARA: Turki menghantar bantuan kepada sekurang-kurangnya 57 negara di seluruh dunia untuk memerangi wabak COVID-19.

“Kita menyediakan peralatan perubatan untuk 57 negara,” kata Menteri Luar Turki, Mevlut Cavusoglu dipetik agensi berita Anadolu.

Selepas menerima permintaan dari 100 negara, Turki menghantar bantuan, bekalan perubatan dan peralatan perlindungan diri kepada lima benua, termasuk negara terjejas teruk seperti UK, Itali, Sepanyol dan Amerika Syarikat.

Bantuan antara lain meliputi kit ujian, penutup hidung dan mulut, sarung tangan, protective overall dan disinfectant. — Terjemahan AlHijrah Online


MAYAT KANAK-KANAK TERGELINCIR SUNGAI DITEMUI LEMAS

YAN: Mayat kanak-kanak lelaki berusia enam tahun yang dipercayai tergelincir di Sungai Kampung Perupok, dekat Yan, ditemukan lemas hari ini.

Mayat Mohd Hafiz Izzan Awari, 6, ditemui jam 10.05 pagi oleh penduduk kampung yang turut membantu pencarian mangsa sejak jam 6 petang semalam.

Ketua Polis Daerah Yan, Deputi Superintendan Shahnaz Akhtar Haji berkata, mangsa ditemui di Kampung Setar kira-kira dua kilometer dari tempat mangsa dilaporkan terjatuh.

Beliau berkata, dengan penemuan jasad mangsa itu, Operasi Mencari dan Menyelamat (SAR) ditamatkan hari ini.

SAR turut dibantu pelbagai agensi termasuk dari Jabatan Bomba Dan Penyelamat Malaysia (JBPM) Kedah yang disertai Pasukan Penyelamat Di Air (PPDA), Jabatan Sukarelawan Malaysia (RELA) dan Angkatan Pertahanan Awam Malaysia (APM).

Mayat mangsa dihantar ke Hospital Yan untuk pengecaman dan bedah siasat.

Sementara itu bapa mangsa Awari Md Daud, 34, berkata dia terus terjun ke dalam sungai selepas dimaklumkan isterinya tetang kehilangan anak mereka namun usahanya gagal kerana air deras ketika itu.

Dia dan isteri, Faryhanun Mohd Sujak, 36, tidak dapat menahan sebak selepas anak ketiga dari lima beradik itu ditemui.

Sementara itu, Penolong Pengarah Bahagian Operasi Kebombaan Dan Penyelamat, JBPM Kedah, Penguasa Kanan Bomba Mohamadul Ehsan Mohd Zain berkata, operasi SAR turut dibantu dua ekor anjing dari Unit Pengesan K-9.

Katanya, paras air sungai itu mulai surut hari ini berbanding ketika kejadian arus deras di sungai itu akibat hujan lebat menyebabkan paras air meningkat sehingga 3.1 meter seterusnya menyukarkan operasi pencarian mangsa. –AlHijrah Online


DEWAN RAKYAT LULUS BELANJAWAN 2021 DENGAN 111 UNDIAN

KUALA LUMPUR: Rang Undang-Undang (RUU) Perbekalan 2021 diluluskan di Dewan Rakyat hari ini.

RUU tersebut diluluskan melalui undian belah bahagi dengan 111 Ahli Parlimen menyokong manakala 108 lagi menolak dan satu tidak hadir.

Keputusan itu diumumkan Yang Dipertua Dewan Rakyat Datuk Azhar Azizan Harun.

Terdahulu RUU tersebut dibentangkan untuk bacaan kali ketiga oleh Menteri Kewangan Senator Tengku Datuk Seri Zafrul Tengku Abdul Aziz dan disokong oleh Menteri Perdagangan Antarabangsa dan Industri (MITI) Datuk Seri Mohamed Azmin Ali.

Sebelum ini Belanjawan 2021 telah diluluskan dengan undian suara majoriti di peringkat dasar pada 6 November lalu.

RUU bernilai RM322.5 bilion tersebut kemudian dibahaskan di peringkat jawatankuasa dan berdepan cabaran blok pembangkang melalui undian belah bahagi.

Bagaimanapun, kesemua kementerian berjaya melepasi ujian itu dan memperoleh sokongan majoriti Ahli Parlimen. — AlHijrah Online


MURID TAHUN TIGA DIPUKUL, DICEKIK BAPA RAKAN SEKELAS

KUALA TERENGGANU: Seorang murid tahun tiga cedera selepas dicekik dan dipukul bapa rakannya dalam kejadian di luar sebuah sekolah rendah di sini, semalam.

Ketua Polis Daerah Kuala Terengganu ACP Abdul Rahim Md Din berkata, kejadian kira-kira jam 1 petang semalam itu dipercayai berpunca daripada perselisihan faham antara mangsa dan rakannya.

Menurutnya, sebelum kejadian mangsa dipercayai bermain sebelum bergaduh dengan rakan sekelasnya di luar pagar sekolah.

“Mangsa dikatakan telah menampar rakan sekelasnya itu dan apabila bapa rakannya datang, rakan mangsa telah mengadu dia ditampar oleh mangsa.

“Lelaki berkenaan kemudian dipercayai bertindak mencekik dan mengangkat mangsa sebelum menghempas ke bawah menyebabkan kepala mangsa mengalami luka kecil dipercayai terkena batu,” katanya.

Abdul Rahim menambah, susulan kejadian bapa mangsa telah membuat laporan polis.

Mangsa telah dibawa ke Hospital Sultanah Nur Zahirah untuk menerima rawatan dan kes disiasat dibawah Seksyen 323 Kanun Keseksaan iaitu mendatangkan kecederaan.–AlHijrah Online


KERANI DIDAKWA CEDERAKAN PEMBANTU RUMAH WARGA INDONESIA GUNA SETERIKA, AIR PANAS

KUALA LUMPUR: Seorang kerani wanita mengaku tidak bersalah di Mahkamah Majistret di sini, hari ini atas pertuduhan mencederakan seorang pembantu rumah warga Indonesia menggunakan seterika dan air panas, sejak Mac tahun lepas.

Loke Chee Hui, 43, yang bekerja sebagai kerani di sebuah agensi pekerjaan didakwa melakukan perbuatan itu terhadap pembantu rumahnya di sebuah rumah di Jalan Hujan Emas 3, Taman OUG, di sini, antara 3 Mac 2022 dan 23 April lepas.

Pertuduhan dibuat mengikut Seksyen 324 Kanun Keseksaan yang membawa hukuman penjara maksimum 10 tahun atau dengan denda atau sebat atau mana-mana dua daripada seksaan itu, jika sabit kesalahan.

Timbalan Pendakwa Raya Nadia Eleena Jamaluddin Akbal tidak menawarkan sebarang jaminan kerana kesalahan itu tidak boleh dijamin, namun peguam Varghese Onny yang mewakili tertuduh memohon jaminan rendah atas alasan anak guamnya mempunyai empat orang anak berusia 2 hingga 15 tahun.

Majistret Atiqah Mohamed@Mohamad Saim membenarkan tertuduh diikat jamin RM6,000 dengan seorang penjamin dan menetapkan 6 Jun depan untuk sebutan semula kes.

Di Mahkamah Sesyen, Loke dan suaminya Lum Kah Wai, 44, mengaku tidak bersalah atas pertuduhan melakukan eksploitasi pengabdian terhadap mangsa sama, pada tarikh dan tempat serupa.

Mereka didakwa melakukan kesalahan itu di tempat sama mengikut Seksyen 12 Akta Antipemerdagangan Orang dan Antipenyeludupan Migran (ATIPSOM) 2007 yang membawa hukuman penjara tidak kurang 15 tahun dan boleh dikenakan denda, jika sabit kesalahan.

Timbalan Pendakwa Raya Wan Ahmad Hijrah Wan Abdullah tidak menawarkan jaminan bagaimanapun Varghese memohon pasangan suami isteri itu diberikan jaminan atas alasan mereka telah memberikan kerjasama yang baik sepanjang siasatan.

Hakim Azura Alwi membenarkan pasangan itu, masing-masing diikat jamin RM10,000 dengan seorang penjamin berserta syarat tambahan pasport mereka diserahkan kepada mahkamah sehingga kes selesai dan melaporkan diri ke balai polis setiap dua bulan sekali.

Mahkamah juga menetapkan 6 Jun untuk sebutan semula kes.

Semalam, media melaporkan seorang pembantu rumah lebam di mata dan muka, serta melecur hampir seluruh badan akibat didera oleh majikannya selain sering dipukul, ditampar dan pernah dicederakan oleh suspek sama di bahagian tangan dengan menggunakan seterika.–AlHijrah Online


TUKANG SAPU JUMPA MAYAT HANGUS TERBAKAR

KUALA NERUS: Seorang tukang sapu Majlis Bandaraya Kuala Terengganu (MBKT) tergamam selepas terjumpa satu mayat yang telah hangus terbakar, dipercayai mangsa pembunuhan, di Kampung Padang Air, Tepoh, pagi tadi.

Menurut Mohd Hamdan, 32 tahun, dia menjumpai mayat tesebut semasa sedang melakukan kerja-kerja pembersihan di tepi jalan Kuala Terenggannu-Kelantan pada jam 7.15 pagi.

Sewaktu Mohd Hamad menyapu di bahu jalan, dia ternampak asap yang mengeluarkan bau yang kurang menyenangkan dari belukar bersebelahan bahu jalan.

Kemudian, dia memanggil rakannya untuk memastikan yang terbakar itu sama ada benar-benar mayat, sebelum memaklumkan kepada pihak polis.

“Saya cuma nak tengok apa terbakar dan ternampak kaki yang disangka anak patung. Kebetulan ada orang lalu di tepi jalan pada masa itu dan dia mengatakan objek berkenaan adalah manusia. Kami segera melaporkan kepada polis,” katanya.

Sementara itu, Ketua Polis Daerah Kuala Terengganu, ACP Abdul Rahim Md Din berkata, siasatan awal tidak menolak kemungkinan bahawa mangsa telah dibunuh di lokasi lain sebelum dibuang serta dibakar di dalam belukar tersebut.

Bagaimanapun, identiti serta jantina mangsa masih belum dikenal pasti memandangkan tiada sebarang dokumen peribadi mangsa dijumpai.

“Kita menjumpai ada satu mayat yang telah terbakar yang boleh dikatakan terbakar keseluruhan kecuali dibahagian betis kaki kanan,” kata Abdul Rahim.

Kes disiasat mengikut Seksyen 302 Kanun Keseksaan kerana membunuh dan mayat mangsa kemudiannya dibawa ke Unit Forensik Hospital Sultanah Nur Zahirah untuk dibedah siasat.—AlHijrah Online / Kamalruddin Taib


TARIF ELEKTRIK PENGGUNA DOMESTIK KEKAL, KADAR SURCAJ PENGGUNA BUKAN DOMESTIK TURUN 1 JAN – 30 JUN 2020

PUTRAJAYA: Tarif elektrik pengguna domestik kekal, manakala kadar surcaj tarif elektrik bagi pengguna bukan domestik turun 0.55 sen/kWj bagi tempoh 1 Jan hingga 30 Jun 2020, demikian menurut Suruhanjaya Tenaga (ST).

Menurut ST, melalui keputusan yang dipersetujui kerajaan itu, sebanyak 7.4 juta pengguna domestik akan diberi pengecualian surcaj tarif elektrik manakala pengguna bukan domestik akan menikmati pengurangan surcaj iaitu pengurangan kadar efektif tarif elektrik dalam bil elektrik mereka.

ST berkata semakan menunjukkan RM376.45 juta perlu dilepaskan kepada pengguna di Semenanjung Malaysia melalui surcaj Imbalance Cost Pass Through (ICPT) bagi tempoh 1 Jan hingga 30 Jun 2020.

“RM62.95 juta perlu dilepaskan untuk kategori pengguna domestik manakala RM313.50 juta perlu dilepaskan untuk pengguna komersial dan industri,” kata ST dalam satu kenyataan hari ini.

Bagi pengguna domestik, sebanyak RM62.95 juta daripada Kumpulan Wang Industri Elektrik (KWIE) akan digunakan untuk menampung surcaj ICPT supaya tiada surcaj dikenakan kepada pengguna domestik.

“Ini bermakna pengguna domestik tidak mengalami sebarang peningkatan tarif elektrik selama 18 bulan berturut-turut,” katanya.

Mengenai kategori pengguna komersial dan industri pula, menurut ST surcaj sebanyak 2.55 sen/kWj telah dikenakan untuk tempoh Julai hingga Disember 2019.

“Oleh kerana terdapat penurunan kos bahan api untuk tempoh enam bulan ini (Julai-Disember 2019), kadar surcaj pengguna komersial dan industri akan diturunkan sebanyak 0.55 sen/kWj daripada 2.55 sen/kWj kepada 2.00 sen/kWj,” katanya.

Menurut ST, terdapat penurunan dalam kos arang batu sebenar bagi tempoh Julai hingga Disember 2019 namun purata harga arang batu sebenar bagi tempoh itu masih melebihi paras harga penanda aras yang ditetapkan dalam tarif asas bagi tempoh kawal selia kedua (RP2) mekanisme Incentive-Based Regulation (IBR) dari tahun 2018 hingga 2020.

“Peningkatan harga ini adalah di luar kawalan kerajaan kerana ia adalah berdasarkan kepada harga pasaran global. Di samping itu, permintaan elektrik yang lebih tinggi turut menyumbang kepada kenaikan kos bahan api dan kos yang berkaitan bagi tempoh Julai hingga Disember 2019,” katanya.

Di bawah mekanisme IBR, tarif elektrik asas bagi tahun 2018 hingga 2020 ditentukan dengan menetapkan harga penanda aras bahan api arang batu dan gas dalam tempoh itu.

Menurut ST, sebarang perbezaan kos sebenar dengan harga penanda aras bahan api dalam penetapan tarif asas akan diselaraskan setiap enam bulan di bawah mekanisme ICPT, sama ada dalam bentuk surcaj atau rebat, bergantung kepada kos bahan api dan kos penjanaan lain dalam tempoh itu.

“Ini bermakna kadar efektif tarif elektrik ialah kadar asas ditambah dengan surcaj ataupun kadar asas ditolak dengan rebat dan penyelarasan kos bahan api ICPT untuk tempoh enam bulan melalui surcaj atau rebat akan dilakukan pada enam bulan seterusnya.

“Dengan erti kata lain, kadar surcaj atau rebat ICPT, untuk Januari hingga Jun 2020 ditentukan oleh harga bahan api Julai hingga Disember 2019,” menurut ST. — BERNAMA


RASULULLAH SAW TELADAN UMMAH SEPANJANG ZAMAN

Ketibaan Maulidur Rasul SAW saban tahun menjadi detik bermakna kepada seluruh umat Islam untuk memperingati nikmat terbesar pengutusan Nabi Muhammad SAW iaitu penyebaran risalah Islam.

Justeru bagi menzahirkan kesyukuran atas pengutusan Nabi Muhammad SAW, umat Islam bertanggungjawab mempertahankan syiar agama, memelihara akidah dan iman, mempamerkan serta mengamalkan akhlak terpuji seperti yang ditunjukkan oleh nabi sepanjang hayat baginda dalam kehidupan seharian.

Firman Allah SWT di dalam surah al-Ahzab ayat 21 yang bermaksud “Demi sesungguhnya, adalah bagi kamu pada diri Rasulullah itu contoh ikutan yang baik, iaitu bagi orang yang sentiasa mengharapkan (keredaan) Allah dan (balasan baik) hari akhirat, serta ia pula menyebut dan mengingati Allah banyak-banyak (dalam masa susah dan senang).”

KETABAHAN

Terlalu banyak sifat Nabi Muhammad SAW yang tercatat di dalam sirah dan disebutkan di dalam al-Quran yang merupakan teladan bagi kita semua.

Di antara sifat-sifat tersebut ialah ketabahan baginda di dalam menempuh kehidupan sebagai anak yatim, ketika menghadapi kebencian kaum musyrikin Mekah, kesedihan yang menimpa hidup kerana kehilangan bapa saudara, isteri dan anak tercinta, dan paling utama kesabaran baginda menghadapi pesona kekuasaan dengan tawaran pangkat dan darjat agar meninggalkan misi dakwah.

Dalam hal ini, Ibn Kathir menyatakan bahawa tawaran tersebut diajukan oleh ‘Utbah bin Rabi’ah yang bertemu baginda di rumahnya. Dalam riwayat yang lain menyebut bahawa tawaran itu diajukan al-Walid bin al-Mughirah dan al-‘As bin Wa’il. Walaubagaimanapun baginda dengan tegas menolaknya kerana misi memperkenalkan masyarakat kepada Allah SWT adalah lebih berharga berbanding tawaran yang diberikan.

DERMAWAN

Baginda nabi Muhammad SAW juga bersifat dermawan, gemar menjamu tetamu, berinfak, menderma kepada orang yang lapar, membantu jiran terdekat serta menjenguk orang sakit. Nabi Muhammad SAW sentiasa berbuat baik kepada sesama manusia sama ada orang Islam ataupun mereka yang bukan beragama Islam.

Berkaitan hal ini terdapat banyak kisah dalam kehidupan dan pesanan Nabi Muhammad SAW kepada umat Islam.

Sabda Nabi Muhammad SAW dalam sebuah hadis yang bermaksud “Dan pergaulilah manusia dengan akhlak yang baik” (Hadis Riwayat Ahmad, Tirmidzi, Darimi).

Di dalam suatu kisah diceritakan bahawa baginda nabi pergi menziarahi seorang Yahudi yang ditimpa kesakitan. Dalam sebuah hadis daripada Anas RA, beliau berkata: Ada seorang budak Yahudi yang bekerja membantu Nabi SAW telah menderita sakit. Maka Nabi SAW menziarahinya dan baginda duduk di sisi kepalanya lalu menyeru: “Masuklah Islam”.

Budak itu memandang kepada bapanya yang berada berdekatannya, lalu bapanya berkata,: “Taatilah Abu al-Qasim SAW”. Lantas budak itu memeluk Islam. Kemudian Nabi SAW keluar sambil bersabda: “Segala puji bagi Allah yang telah menyelamatkan budak itu dari neraka.” Riwayat al-Bukhari (1356).

BERANI

Baginda nabi Muhammad SAW bersifat berani, teguh hati, dan tidak melarikan dari medan peperangan. Baginda memimpin beberapa siri peperangan yang dimenangi oleh tentera muslimin. Berdasarkan hadis riwayat Sahal bin Sa`ad RA bahawa dia ditanya tentang luka Rasulullah SAW dalam perang Uhud.

Jawab Sahal, “Muka Rasulullah SAW luka, taring beliau patah, dan topi baja yang dipakainya pecah. Lalu Fatimah binti Rasulullah yang membersihkan darahnya, Ali bin Thalib yang menyiramkan air dari perisai.

Ketika dilihat Fatimah darah bertambah banyak keluar, diambilnya potongan pelepah kurma, lalu dibakarnya sampai jadi abu. Kemudian abu itu diletakkannya di atas luka beliau sehingga darahnya berhenti keluar.” (Sahih Muslim No.1759)

ZUHUD

Baginda juga bersifat zuhud dan sederhana dan mengambil dunia sekadar perlu. Baginda tinggal di rumah yang sangat sederhana dan berpakaian sederhana. Baginda terkenal dengan sifat tawaduk, menghormati orang tua, simpati kepada orang miskin, menolong orang yang lemah, ramah dengan orang, melakukan sendiri kerja rumah seperti menjahit pakaiannya sendiri dan menyantuni pelbagai golongan termasuk kanak-kanak.

Dalam sebuah hadis daripada Jabin Samurah RA: “Aku solat Zuhur bersama Rasulullah SAW, kemudian baginda keluar ke tempat keluarganya dan aku pun ikut keluar. Selanjutnya, beliau disambut oleh kanak-kanak, kemudian baginda mengusap pipi mereka seorang demi seorang hingga sampailah pada giliranku.

Baginda mengusap pipiku dan ternyata kurasakan tangan baginda begitu sejuk dan harum baunya seakan-akan tangan baginda baru dikeluarkan dari kantung yang berisi minyak wangi. (Riwayat Muslim).

BIJAKSANA

Baginda bersifat bijaksana, halus pekerti dan lembut pergaulan, murah hati dan memaafkan, menenangkan dengan akhlak dan toleransi, tersenyum kepada orang yang marah, serta membalas keburukan dengan kemaafan dan damai.

Ketika baginda ditawarkan untuk membalas perbuatan penduduk Taif yang menolak dakwah dengan kekasaran, Nabi Muhammad SAW sebaliknya menjawab; “Tidak, bahkan aku berharap agar Allah mengeluarkan dari keturunan mereka orang-orang yang menyembah Allah dan tidak menyekutukan-Nya dengan apapun juga.” (Riwayat Muslim).

BELAS IHSAN

Ali bin Abi Talib menceritakan bahawa Rasulullah SAW selalu kelihatan ceria, tenang dan santai, banyak tersenyum di hadapan para sahabat, semangat dan kagum dengan pembicaraan mereka, malah kadang kala tertawa sehingga terlihat gigi gerahamnya.

SELALU BERZIKIR DAN BERDOA

Baginda juga selalu berzikir dan suka berdoa. Rasulullah SAW menangis ketika sembahyang tahajud, maka Aisyah bertanya: “Mengapakah engkau menangis? Sebenarnya Allah SWT sudah mengampunkan dosa engkau yang terdahulu mahupun yang terkemudian. Maka Nabi Muhammad SAW menyatakan: Adakah tidak patut aku dalam kalangan hamba yang banyak bersyukur?” (HR Ibnu Hibban)

Penghayatan sifat-sifat nabi perlu dibudayakan di setiap peringkat sama ada dalam keluarga mahupun melalui institusi pendidikan bagi melahirkan sebuah ummah yang rabbani. Ia juga harus diserlahkan dalam segenap aspek kehidupan misalnya melalui program dakwah yang meraikan masyarakat yang terdiri daripada pelbagai bangsa, budaya, dan agama.

Sempena ketibaan Maulidur Rasul SAW ini, marilah kita mengisinya dengan amalan selawat, menghidupkan sunnah dan menghayati sifat-sifat baginda agar dapat menyuburkan dan meningkatkan kecintaan kepada junjungan besar Nabi Muhammad SAW.

Sirah Nabi Muhammad SAW harus dijadikan sumber rujukan dan panduan terpenting di dalam pelbagai aspek kehidupan serta menjadi inspirasi dan pemangkin semangat bagi umat Islam terutama ketika negara sedang berperang melawan wabak COVID-19. — AlHijrah Online

Penulis adalah Pengarah Jabatan Agama Islam Wilayah Persekutuan.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


TERTARIK DENGAN ISLAM, WARGA AMERIKA LAFAZ SYAHADAH DEPAN SHEIKH ABDUL RAHMAN AS SUDAIS

ARAB SAUDI: Hidayah milik Allah. Jatuh hati dengan keindahan, keadilan, dan sifat kasih sayang yang sentiasa diutamakan dalam ajaran Islam, seorang rakyat Amerika membuat keputusan memeluk agama suci itu.

Lebih indah dan mengujakan, beliau yang bernama Steve dibawa bertemu dengan Presiden Haramain yang juga Imam Besar Masjidil Haram, Sheikh Abdul Rahman As Sudais untuk melafaz dua kalimah syahadah.

“Segala puji bagi Allah. Arab Saudi sentiasa ‘membuka pintu’ untuk sesiapa sahaja, malah Allah juga memberi pelbagai nikmat dan keberkatan khususnya kepada sesiapa yang terbuka hati memeluk Islam.”

Sementara itu, lafaz syahadah dipimpin As Sudais sendiri dan diikuti Steve. Beliau kemudian diterangkan pengertian lafaz syahadah itu. As Sudais kemudian meminta agar Steve diberi minum air zam-zam.

Rakaman video Steve memeluk Islam itu tular di media sosial sejak beberapa jam lalu.

Difahamkan, Steve sebelum ini mengakui tersentuh dengan sikap toleransi dan keamanan sesama masyarakat pelbagai bangsa dan agama ketika berada di Arab Saudi.

Steve juga memuji layanan dan hospitaliti Arab Saudi ke atasnya.

Steve merupakan pekerja di pejabat pelancongan di Miami, Amerika Syarikat. Beliau berkunjung ke Abha, Arab Saudi bersama rakan-rakannya untuk bercuti.

Secara kebetulan, As Sudais turut berada di kejiranan di mana Steve menginap. As Sudais dilapor bertanya siapakah jiran-jiran sekeliling yang tinggal di sekitar kawasan itu, untuk diberikan air zamzam dan kurma sebagai cenderahati.

Rezeki Steve di Abha, beliau antara penerima hadiah daripada As Sudais, yang disampaikan pegawai penterjemah kepada As Sudais, Saad Al Matrafi.

Steve begitu kagum dan teruja dengan sikap memuliakan tetamu termasuk pelancong sepertinya oleh pihak As Sudais. Steve juga jatuh hati dengan keindahan Islam yang dilihatnya melalui pemberian As Sudais itu.

Sementara itu, Al Matrafi adalah individu bertanggungjawab membawa Steve bertemu As Sudais, sebelum lafaz memeluk Islam dibacakan.

“Steve tidak dapat menahan sebak di atas jemputan mengerjakan umrah dan menziarahi Masjid Nabawi oleh Sheikh Abdul Rahman As Sudais.”

Sementara itu, As Sudais mengarahkan para pegawainya untuk mengiringi Steve ke Makkah untuk menunaikan umrah dan mengunjungi Masjid Nabawi di Madinah. -AlHijrah Online / Ardi Herman Mohd Mardzi


HANTAR BANTUAN GUNA PAYUNG TERJUN “JALAN TERAKHIR” – PBB

WASHINGTON: Menghantar bantuan kemanusiaan menggunakan payung terjun ke Semenanjung Gaza menjadi “jalan terakhir” tetapi langkah ini “sangat mencabar”, menurut Pejabat Pertubuhan Bangsa Bersatu (PBB) untuk Hal Ehwal Kemanusiaan (UN OCHA).

Ketua OCHA di Palestin yang diduduki Andrea De Domenico berkata selain sangat mencabar ia juga memerlukan kos yang agak tinggi dan tidak mampan namun itu pilihan terakhir yang ada sekarang.

Justeru itu, De Domenico amat berharap pihak-pihak yang berkaitan bersetuju untuk menyediakan akses tanpa halangan dan berterusan.

Kenyataan itu dibuat selepas Perdana Menteri Palestin Mohammad Shtayyeh meminta Kesatuan Eropah (EU) dan PBB untuk menggunakan payung terjun bagi menghantar bantuan ke Semenanjung Gaza.

“Saya fikir apa yang benar-benar diperlukan sekarang ialah membuka lintasan bagi memastikan bekalan bantuan dapat dihantar secara berterusan.

“Saya tahu Jordan sudah pun menghantar bantuan dengan menggunakan cara itu (payung terjun). Tetapi sudah tentu kuantitinya sangat terhad,” kata De Domenico pada Isnin.

Mengulas mengenai keadaan di sekitar hospital Al-Shifa di Gaza, beliau menyeru semua pihak untuk menjalankan tanggungjawab mereka kerana hospital tidak boleh dijadikan sasaran peperangan.

Sementara itu, beliau menganggarkan sehingga Ahad, seramai 230,000 penduduk awam mungkin telah berpindah ke selatan Gaza.–AlHijrah Online


HUKUMAN TRANSGENDER IKUT SOP, TIADA DISKRIMINASI

KUALA TERENGGANU: Tindakan yang diambil ke atas golongan Lesbian, Gay, Biseksual dan Transgender (LGBT) akan dibuat berlandaskan Prosedur Operasi Standard (SOP) dan undang-undang dengan mengambil kira kesan aktiviti songsang mereka kepada masyarakat.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, jika aktiviti mereka memberi kesan buruk kepada masyarakat, maka tindakan sewajarnya perlu diambil.

“Jadi apa yang telah ada dalam enakmen itu, boleh jalan tak ada apa. Perkara seperti ini kita rasa seolah-olah mengancam, sebenarnya tidak.

“Kita tengok polis dia jalankan SOP dengan baik, kita tengok JPJ jalankan SOP dengan baik, maka sama juga dengan bahagian penguatkuasaan pejabat agama atau di negeri masing-masing,” katanya.

Beliau berkata demikian kepada media di Multaqa Guru Takmir, Imam, Bilal dan Guru KAFA di Duyong Marina Resort, Kuala Terengganu.

Tambah Zulkifli dakwaan pendekatan dakwah tidak membantu transgender kembali ke pangkal jalan malah menjurus kepada masalah mental adalah tidak benar.

Bagi tujuan itu, Jabatan Kemajuan Islam Malaysia (JAKIM) sedang memperhalusi modul istitabah (konsultasi) khusus buat transgender yang dijangka siap dalam tempoh terdekat.

Beliau juga berkata sedia bertemu dengan golongan LGBT dan badan bukan kerajaan (NGO) untuk berdialog serta berbincang berkenaan kekeliruan yang timbul.

Baru-baru ini Suruhanjaya Keadilan Antarabangsa (ICJ) mengecam kenyataan Zulkifli yang memberi kuasa penuh kepada Jabatan Agama Islam Wilayah Persekutuan (JAWI) untuk mengambil tindakan kepada transgender.

ICJ menggesa menteri membatalkan arahan itu dan memastikan perlindungan serta tiada diskriminasi kepada semua pihak termasuk golongan LGBT. — AlHijrah Online


SARAWAK BENARKAN SOLAT SUNAT AIDILFITRI

KUCHING: Tiada halangan untuk pelaksanaan solat sunat Aidilfitri di Sarawak, malah sambutan Hari Raya juga dibenarkan.

Bagaimanapun, Menteri Muda Hal Ehwal Islam, Datuk Dr Abdul Rahman Junaidi berkata biarpun dibenarkan pelaksanaannya hendaklah mengikut prosedur operasi standard (SOP) yang telah ditetapkan.

“Majlis Islam Sarawak akan memberi kebenaran kepada masjid dan surau kita untuk adakan solat sunat Hari Raya Aidilfitri untuk tahun ini dengan garis panduan ataupun SOP yang telah kita keluarkan kepada semua pengurusan jawatankuasa pengurusan masjid dan surau agar dipatuhi oleh setiap jemaah,” katanya.

Tambah beliau maklumat lanjut berhubung SOP untuk solat Aidilfitri bagi negeri Sarawak akan dikeluarkan tidak lama lagi. — AlHijrah Online


DUA BERANAK LEMAS KETIKA MEMUKAT UDANG

SUNGAI PETANI: Hasrat seorang bapa membantu anak bongsunya memukat udang di laut bertukar tragedi apabila kedua-dua mereka mati lemas di perairan Kota Kuala Muda, pagi tadi.

Ketika kejadian mangsa Mohamad Ariffie A. Razak, 68, dan anaknya Zulhusni Mohamad Ariffie, 29 sedang memukat udang sebelum Zulhusni dipercayai diserang sawan lalu terjatuh ke dalam air.

Bapa Zulhusni kemudian terjun ke dalam air untuk menyelamatkannya namun kedua-duanya lemas,

Ketua Polis Daerah Kuala Muda, Asisten Komisionar Adzli Abu Shah, berkata kedua-dua mayat ditemui nelayan sekitar jam 10.30 pagi tadi.

Mayat dua beranak itu kemudiannya di hantar Ke Hospital Sultan Abdul Halim (HSAH) Sungai Petani untuk bedah siasat. –AlHijrah Online


KANAK-KANAK EMPAT TAHUN DIDERA IBU ANGKAT DITEMPATKAN DI PUSAT JAGAAN JKM

ALOR SETAR: Kementerian Pembangunan Wanita, Keluarga dan Masyarakat (KPWKM) akan menempatkan kanak-kanak perempuan berusia empat tahun yang disyaki didera ibu angkatnya, di pusat jagaan Jabatan Kebajikan Masyarakat (JKM).

Menterinya Datuk Seri Rina Mohd Harun berkata kanak-kanak itu yang kini sedang menerima rawatan lanjut di hospital akan ditempatkan di pusat jagaan itu sehingga perbicaraan kes berkenaan selesai.

“Pihak JKM telah hadir ke hospital bersama pelindung kanak-kanak untuk meneruskan siasatan selain memastikan dia dijaga dengan lebih baik.

“Apa yang penting sekarang ialah kita mahu pastikan kanak-kanak itu terus berada dalam keadaan yang sihat apabila dibenarkan keluar dari hospital nanti,” katanya ketika diminta mengulas mengenai kes penderaan membabitkan kanak-kanak itu, di sini hari ini.

Baru-baru ini, tular video berdurasi 27 saat memaparkan seorang wanita yang dipercayai ibu angkat kepada kanak-kanak berusia empat tahun tersebut telah memukul anak angkatnya itu menggunakan kayu penyapu hanya kerana mangsa enggan makan nasi.

Sementara itu, Rina berkata pihaknya turut berterima kasih kepada individu yang melaporkan kejadian berkenaan dan berharap masyarakat umum sentiasa prihatin serta cakna dengan kes penderaan yang mungkin berlaku di sekeliling mereka.

“Sekiranya ada yang mengetahui kes penderaan, perkara pertama yang mereka boleh lakukan ialah buat laporan polis atau menghubungi Talian Kasih menerusi talian bebas tol 15999. Mereka juga boleh terus pergi ke mana-mana Pejabat JKM yang terdekat untuk melaporkan kejadian itu,” katanya.

Terdahulu, Rina merasmikan Program Jerayawara dan Karnival Bangkit Wanita KPWKM Zon Utara di pusat beli-belah Aman Central yang berlangsung tiga hari bermula semalam, bertujuan memberi peluang pekerjaan dan penjanaan pendapatan menerusi keusahawanan kepada golongan wanita.

“Hampir 5,000 peluang pekerjaan dan keusahawanan ditawarkan dalam program ini. Kementerian ingin membantu golongan wanita meningkatkan taraf ekonomi keluarga kerana ramai yang terkesan dalam tempoh dua tahun sebelum ini akibat pandemik COVID-19.

“Sehingga Julai ini, program Bangkit Wanita telah membantu lebih 40,000 wanita di seluruh negara dan diharap ia dapat membantu lebih ramai lagi wanita untuk keluar daripada kepompong kemiskinan, selain memberi semangat untuk mereka terus bangkit,” katanya. –AlHijrah Online


ANGGOTA POLIS BERGAMBAR SAMBIL MEROKOK, BENARKAN RAKAN PEGANG SENJATA API

JOHOR BAHRU: Polis Diraja Malaysia (PDRM) akan menyiasat gambar tular seorang anggota polis berpakaian seragam sambil menghisap rokok bersama seorang orang awam yang memegang senjata api miliknya, semalam.

Ketua Polis Daerah Seri Alam Supt Mohd. Sohaimi Ishak berkata, siasatan mendapati anggota polis itu bertugas di Balai Polis Taman Johor Jaya, Ibu Pejabat Daerah (IPD) Seri Alam.

Gambar tersebut katanya diambil oleh rakan suspek pada jam 2.43 pagi semalam di hadapan balai polis berkenaan sementara lelaki awam itu memegang senjata api jenis HK-MP5.

“Ketika gambar tersebut diambil, anggota terlibat sedang bertugas di pos pengawal balai polis tersebut.

“Ketiga-tiga mereka berumur 25 tahun dan tujuan gambar diambil sebagai kenangan antara mereka sebelum dimuat naik ke media sosial,” katanya dalam satu kenyataan hari ini.

Mohd Sohaimi berkata, tindakan anggota tersebut yang membenarkan orang awam memegang senjata api ketika bertugas adalah satu kesalahan dan melanggar tatakelakuan.

Siasatan lanjut dijalankan Bahagian Integriti dan Pematuhan Standard (BIPS) IPD Seri Alam dan tindakan diambil di bawah Peraturan-Peraturan Pegawai Awam (Kelakuan dan Tatatertib) 1993.—AlHijrah Online


PENGANJUR PERLUMBAAN PERLU BERTANGGUNGJAWAB – KBS

PUTRAJAYA: Kementerian Belia dan Sukan (KBS) meminta penganjur perlumbaan bertanggungjawab berhubung insiden yang menyebabkan pelumba drag Muhammad Hattem Rashdi meninggal dunia selepas terbabit dalam kemalangan Ahad lepas.

Ketua Setiausaha KBS Dr K. Nagulendran berkata ia berikutan penganjuran perlumbaan Malaysia Drag Bike National ET Record Championship 2023 Road Tour 2023 tidak mendapat kelulusan daripada Persatuan Permotoran Malaysia (MAM).

Beliau berkata KBS juga telah meminta MAM untuk menjalankan tindakan susulan dengan penganjur bagi mendapatkan penjelasan lanjut berhubung insiden berkenaan.

“Aktiviti tersebut kita sudah semak dan penganjur tidak mendapat kelulusan (daripada MAM) selain bukan program disokong KBS.

“Kami kesal kejadian ini berlaku, penganjur harus bertanggungjawab kerana saya tidak rasa ia sesuatu yang betul untuk mengadakan perlumbaan tanpa kelulusan dan langkah-langkah keselamatan,” katanya pada sidang media bersempena Hari Sukan Negara (HSN) 2023 di sini hari ini.

Menurut Nagulendran, penganjur aktiviti sukan bukan sahaja perlu memohon kelulusan daripada persatuan sukan masing-masing malah mereka juga harus mendapatkan kebenaran daripada Pejabat Pesuruhjaya Sukan.

Katanya, langkah berkenaan bertepatan dengan usaha KBS dalam mempromosikan sukan selamat bukan sahaja fizikal malah mental menerusi Kod Sukan Selamat yang menekankan peranan dan tanggungjawab semua pihak dalam menangani sebarang bentuk gangguan dan penderaan dalam sukan.

Muhammad Hattem, 22, meninggal dunia selepas bertarung nyawa lebih 12 jam susulan  motosikal ditungganginya terbabas pada hari pertama perlumbaan di Speedway Circuit, Taman Tasik Abu Bakar, Pekan, Pahang, pada 12.30 tengah malam, Ahad lepas (3 Sept).

Mangsa yang mewakili ESR Motor menerima rawatan di Hospital Tengku Ampuan Afzan (HTAA), Kuantan menghembuskan nafas terakhir pada petang semalam. — AlHijrah Online


WARDEN PUSAT TAHFIZ DIDAKWA PIJAK, TUMBUK PELAJAR

MELAKA: Seorang warden sebuah pusat tahfiz didakwa di Mahkamah Sesyen Ayer Keroh hari ini atas pertuduhan mendera pelajarnya termasuk memijak, menumbuk, menampar dan memukul empat mereka sehingga cedera, pada Februari lalu.

Tertuduh Muhammad Farhan Abdul Rashid, 35, yang merupakan warganegara Singapura bagaimanapun mengaku tidak bersalah selepas lima pertuduhan dibacakan dalam dua prosiding berasingan di hadapan Hakim Darmafikri Abu Adam dan Mohd Sabri Ismail.

Berdasarkan dua pertuduhan dibaca di hadapan Darmafikri, suspek didakwa sebagai orang yang mempunyai pemeliharaan ke atas dua pelajarnya berusia 14 tahun empat bulan dan 14 tahun 11 bulan telah mendedahkan remaja itu kepada bahaya.

Mangsa ditampar serta ditumbuk pada bahagian pipi, perut ditendang dan dipijak di bahagian dada manakala seorang lagi mengalami kecederaan fizikal di bahagian kaki kanan.

Kesalahan tersebut didakwa dilakukan di sebuah rumah guru di Pusat Tahfiz Al-Islah Jalan Sungai Air Hitam, Kampung Baru Bertam, Malim, pada 7 dan 8 Mei lalu.

Kes tersebut dijalankan mengikut Seksyen 31(1)(a) Akta Kanak-kanak 2001 dan dibaca bersama 31(2) akta sama yang memperuntukkan hukuman denda maksimum tidak melebihi RM50,000 atau penjara sehingga 20 tahun, jika sabit kesalahan.

Bagi tiga lagi pertuduhan yang dibaca di hadapan Mohd Sabri, tertuduh sebagai orang yang mempunyai pemeliharaan telah mendedahkan dua pelajarnya berusia 15 tahun kepada bahaya dengan menampar pipi dan memukul badan mangsa menggunakan rotan buluh, manakala seorang lagi dipijak di bahagian perutnya.

Kesalahan itu dilakukan di surau dan gelanggang bola pusat tahfiz sama pada pertengahan Februari dan 10 Mei lalu.

Terdahulu Timbalan Pendakwa Raya, N. Sivashangari dan Muhammad Nazrin Ali Rahim tidak mencadangkan sebarang jaminan demi keselamatan mangsa dan bimbang sekiranya tertuduh keluar dari negara ini dalam tempoh kes sedang berjalan.

Tertuduh yang diwakili Peguam Faathir Imran bagaimanapun merayu jaminan dibenarkan kerana pusat tahfiz terbabit telah ditutup operasinya dan semua pelajar telah pulang ke rumah masing-masing.

Bagaimanapun mahkamah memutuskan untuk tidak memberikan jaminan sementara tarikh sebutan semula kes pada 26 Jun depan.

Media sebelum ini melaporkan seorang pengasas tahfiz di Melaka bersama adiknya yang juga warden pusat berkenaan ditahan selepas dipercayai terlibat melakukan jenayah seksual dan mendera enam pelajar lelakinya.—AlHijrah Online


MEDAN PERANG TIGA SERAMPANG NYAHKAN COVID-19

Jika mengekang wabak COVID-19 ini sebuah peperangan, kita sebenarnya berdepan tiga perbatasan perang.

Dan jika salah satu daripada medan ini kita kalah, kita mungkin berdepan situasi yang menakutkan.

Untuk permulaan,
bayangkan tentang situasi Itali yang merekodkan 69,176 kes COVID-19 dengan
lebih 6,800 kes maut.

Bayangkan perasaan menerima berita 600 kes maut sehari akibat virus ini.

Ini semua kerana Itali secara nyata “kalah” di salah satu perbatasan perang menentang wabak pandemik global itu yang kini menular di 196 negara dan wilayah di seluruh dunia.

Ini bermakna
secara rasminya COVID-19 adalah satu-satunya pandemik yang bersifat global dan
menjangkiti populasi di hampir semua negara yang ada di dunia ini.

Ketika ini, terdapat 195 negara anggota Pertubuhan Bangsa-Bangsa Bersatu (PBB), termasuk dua wilayah bukan anggota berstatus pemerhati iaitu Vatican City dan Palestin. (Tidak termasuk Taiwan, Sahara Barat dan South Ossetia yang tidak diiktiraf badan dunia itu)

Baik, berbalik kita kepada tiga perbatasan perang yang penulis maksudkan dalam peperangan COVID-19 di Malaysia yang perlu kita depani.

Menurut Datuk Dr Musa Mohd Nordin, dunia telah mengisytiharkan COVID-19 sebagai wabak.

“Dunia telah isytihar perang melawan COVID-19. Untuk menang peperangan ini, kita mesti ada strategi perang,” kata pakar perubatan itu yang tidak jemu-jemu menghantar mesej advokasi COVID-19 melalui Whatsapp kepada penulis sejak gelombang kedua COVID-19 di Malaysia bermula kurang tiga minggu lalu.

Penulis bersetuju dengan doktor Musa yang kita berdepan dengan situasi perang dengan wabak COVID-19 dan untuk menang perlu ada matlamat dan strategi jelas.

Dr Musa berkata matlamat kita perlu jelas iaitu mengurangkan beban COVID-19, turunkan kadar kematian dan mengarahkan kuasa jangkitan (Ro) kurang daripada 1.0 dan seterusnya melandaikan “lengkungan epidemik”.

Dengan cara ini, keupayaan infrastruktur & khidmat kesihatan akan ditingkatkan untuk menangani wabak COVID-19 dengan lebih efektif, seterusnya memberi masa kepada penghasilan penawar atau vaksin.

“Social distancing” atau penjarakan sosial serta MCO (Perintah Kawalan Pergerakan) pula adalah antara strategi kerajaan untuk mengekang penularan wabak ini.

Namun apakah yang menghalang dalam peperangan menentang wabak COVID-19 di negara kita?

Bill Gates sebelum ini pernah meramalkan bahawa cabaran pada tahun 2020, bukan ketakutan terhadap perang atau senjata nuklear, tetapi ancaman dalam bentuk epidemik.

Ancaman epidemik ini menjadi kompleks dengan kepesatan globalisasi apabila mobiliti (pergerakan) manusia rentas sempadan adalah tanpa had dan pantas.

Sebelum kita pergi jauh, artikel ini bukan bertujuan untuk spekulasi tapi sekadar menyatakan betapa seriusnya ancaman COVID-19 ke atas kesihatan tubuh badan dan ekonomi 30 juta rakyat Malaysia.

Tiga perbatasan perang yang penulis maksudkan adalah pertama; cabaran peperangan dengan virus itu sendiri; kedua, peperangan dengan sikap warga Malaysia dan ketiga; penyebaran berita palsu.

Jika kalian
pernah menonton filem “World War Z”, musuh dalam filem itu adalah wabak
penyakit yang menukarkan manusia kepada mayat hidup atau zombie.

Tidak seperti koronavirus, mereka yang dijangkiti virus dalam filem itu adalah jelas iaitu dalam bentuk zombie. (jangkitan adalah melalui gigitan zombie itu sendiri)

Berbeza dengan koronavirus yang hanya bersaiz nanometer, ia mudah tersebar melalui titisan cecair yang keluar apabila seseorang individu dijangkiti batuk atau bersin. Kerana itu kontak rapat dengan individu dijangkiti, perlu dijauhkan.

Lebih merumitkan apabila simptomnya bermula dari demam, batuk dan selsema hinggalah sesak nafas (kebiasaannya pada peringkat ini barulah seseorang individu itu mendapatkan rawatan) dengan tempoh inkubasi sehingga 14 hari.

Dengan kata lain, kita berdepan dengan musuh yang kita tidak nampak dan tanpa sedar kebebalan kita mematuhi Perintah Kawalan Pergerakan (PKP) yang dikuatkuasakan kerajaan untuk mengekang penularan COVID-19, adalah punca talian hayat (baca agen penular) wabak itu sendiri.

Hasrat kita untuk memutuskan rantaian jangkitan wabak itu menjadi sebaliknya, dengan kebebalan dan kedegilan segelintir pihak.

Medan perang ini amat merumitkan kecuali seseorang individu itu peka dan benar-benar faham mengenai koronavirus dengan mengamalkan “penjarakan sosial”, strategi yang dianggap ampuh menentang COVID-19.

Medan kedua dalam peperangan COVID-19 di Malaysia adalah sikap acuh tak acuh warga kita.

Bayangkan,
selepas hari kelapan PKP dikuatkuasakan sejak 18 Mac lalu, masih terdapat lima
peratus atau bersamaan 1.5 juta warga Malaysia yang memandang remeh perintah
kawalan pergerakan.

Misalnya, ada yang dilaporkan cuba keluar dari Jambatan Pulau Pinang ke tanah besar dengan berbagai-bagai alasan.

Hal sama (sikap acuh tak acuh rakyat) berlaku di Itali kurang dua minggu yang lalu, sehinggalah negara itu mencatatkan jumlah kematian tertinggi akibat COVID-19 iaitu 6,800 maut berbanding China dengan 3,281 kematian.

Tanpa kita sedar dengan 1,796 kes jangkitan COVID-19 dan 21 individu maut setakat ini, Malaysia berada di tangga ke-22 dunia dan berada di carta pertama dalam kalangan negara Asia akibat jangkitan wabak itu.

“Tujuh hari lalu, jumlah keseluruhan kes COVID-19 ialah 673 kes. Ini bermakna, kes positif COVID-19 telah meningkat sekali ganda dalam tempoh satu minggu,” kata Perdana Menteri, Tan Sri Muhyiddin Yassin dalam amanat khasnya semalam.

Medan ketiga dalam peperangan menentang COVID-19 adalah penularan berita palsu yang semakin menjadi-jadi muktahir ini sehingga Suruhanjaya Komunikasi dan Multimedia Malaysia (SKMM) meminta organisasi media meningkatkan advokasi mengenainya.

Bayangkan dalam tempoh seminggu dua ini terdapat 43 penyebaran berita palsu COVID-19.

Daripada kes
itu, SKMM telah mengenalpasti 18 suspek termasuk
seorang selebriti yang sudah didakwa di mahkamah mengikut Seksyen 505 (b) Kanun
Keseksaan yang membawa kepada hukuman penjara maksimum dua tahun atau denda
atau kedua-duanya jika disabitkan kesalahan.

“Semua suspek disiasat mengikut Seksyen 233 Akta Komunikasi dan Multimedia (AKM) 1998 yang membawa hukuman denda maksimum RM50,000 atau penjara satu tahun atau kedua-duanya jika disabitkan kesalahan,” kata SKMM dalam kenyataan yang dilaporkan media tempatan.

Berita palsu, misalnya tentang perintah berkurung yang menyebabkan orang ramai panik membanjiri pasaraya untuk membeli stok makanan hanya menambah kerumitan.

Penulis tidak faham kenapa penularan berita palsu ini berlaku dalam keadaan situasi genting ini.

Barangkali, penjelasan yang paling dekat adalah kemungkinan
ledakan penggunaan media sosial yang membolehkan netizen menjadi pelapor
sehingga mengenepikan fakta, semata-mata untuk menjadi yang pertama dan
terpantas serta glamour.

Ini berbeza dengan pengamal media profesional yang beretika dan bukan hanya mengejar ratings, like dan view (tontonan).

Sikap suka “forward” tanpa memeriksa kesahihan sesuatu perkara harus diharamkan dalam kamus kehidupan kita.

Apa yang pasti, kita tidak mahu negara ini menjadi seperti Itali. Ketua Pengarah Kesihatan, Datuk Dr Noor Hisham Abdullah juga tidak mahu ramalan JP Morgan bahawa Malaysia dijangka mencatat 6,000 kes positif menjelang April, menjadi kenyataan.

Kita juga tidak mahu doktor-doktor kita terperangkap di dalam situasi yang terpaksa memilih individu mana yang perlu diselamatkan atau dibiarkan mati kerana kes yang terlampau tinggi dan kritikal sepertimana berlaku di China sebelum ini.

Dalam memastikan kemenangan menentang COVID-19, semua pihak harus memainkan peranan di tiga medan perang ini.

Untuk menang dalam peperangan ini, kita bukan hanya perlu duduk di rumah tetapi harus ambil peduli.

Rujuk sumber yang sahih dan mereka yang pakar. Hanya dengan cara itu, wabak COVID-19 mampu dikalahkan.

Allah berfirman, maka bertanyalah kepada orang yang mempunyai pengetahuan jika kamu tidak mengetahui (16: 43).

Akhir kalam, ini bukanlah cerita zombie. Apa yang kita lalui adalah realiti. Wallahualam. – AlHijrah Online

Penulis adalah Editor & Penerbit AlHijrah Media Corporation.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


WARGA EMAS DITEMUKAN LEMAS DI SUNGAI KETIL

BALING:  Seorang lelaki warga emas ditemukan lemas di Sungai Ketil, dekat sini, hari ini selepas dilaporkan hilang sejak pagi semalam.

Ketua Polis Daerah Baling Supt Shamsudin Mamat berkata mayat Abd Aziz Md Lazim, 72, ditemukan anggota penyelamat kira-kira 12 tengah hari.

“Polis menerima laporan berkaitan kehilangan Abd Aziz pada 1.30 tengah hari semalam selepas anggota keluarganya menyedari kehilangannya pada 8.50 pagi semalam.

“Susulan itu, operasi mencari dan menyelamat (SAR) digerakkan di sepanjang lima kilometer kawasan Sungai Ketil, dari lokasi Abd Aziz dipercayai hilang,” katanya ketika dihubungi Bernama hari ini.

Beliau berkata mayat dihantar ke Hospital Kulim untuk bedah siasat dan operasi SAR ditamatkan pada 12.15 tengah hari.

Sementara itu, isteri mangsa, Zainab Othman, 48, berkata keluarganya dan jiran telah mencari mangsa di sekitar rumah serta kawasan berhampiran.

“Pintu hadapan rumah memang sentiasa berkunci tetapi pintu dapur didapati terbuka. Kasut dan barang-barangnya ada… sebelum ini kalau dia (Abd Aziz) keluar ke kedai atau ke rumah jiran, dia akan balik sendiri,” katanya yang reda dengan pemergian suaminya.–AlHijrah Online


LELAKI OKU MAUT DIGILIS LORI

MANJUNG: Seorang lelaki dipercayai orang kurang upaya (OKU) maut digilis lori selepas tergelincir daripada batu penghadang jalan di lampu isyarat berhampiran pekan Pantai Remis, di sini pagi semalam.

Mangsa Mohd Fadil Kamarudin, 45, yang lebih dikenali sebagai Ceni, mengalami kecederaan di bahagian kepala dan meninggal dunia di tempat kejadian.

Ketua Polis Daerah Manjung, ACP Nor Omar Sappi berkata, semasa kejadian mangsa yang dipercayai kurang siuman itu berdiri di atas batu penghadang di tengah jalan utama itu.

“Akibat tergelincir, badan mangsa terkena tayar belakang sebuah lori yang melalui jalan berkenaan.

“Mangsa meninggal dunia di lokasi kejadian akibat cedera parah di bahagian kepala,” katanya.

Nor Omar berkata, pemandu lori berusia 39 tahun itu tidak mengalami sebarang kecederaan dan siasatan lanjut masih dijalankan di bawah Seksyen 41(1) Akta Pengangkutan Jalan 1987.–AlHijrah Online